(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΝΓ΄

Παρασκευή 8 Ιανουαρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το Κρυστάλλειο Δημοτικό Σχολείο Παλαιάς Πεντέλης, το 2ο Γυμνάσιο Κορωπίου και το Διαπολιτισμικό Σχολείο Αλσούπολης, σελ.
3. Επί διαδικαστικού θέματος, σελ.
4. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Απαντήσεις Υπουργών σε ερωτήσεις Βουλευτών, σελ.
3. Ανακοίνωση του δελτίου επικαίρων ερωτήσεων της Δευτέρας 11 Ιανουαρίου 2016, σελ.
4. Συζήτηση επικαίρων ερωτήσεων:
 α) Προς τον Υπουργό Επικρατείας, σχετικά με τη διαφαινόμενη πάροδο της προθεσμίας πλήρωσης των μελών των ΔΣ των Ανεξάρτητων Αρχών (του Ν.4339/ΦΕΚ 133Α/29.10.2015 «Αδειοδότηση παρόχων περιεχομένου επίγειας ψηφιακής τηλεοπτικής ευρυεκπομπής ελεύθερης λήψης….»), σελ.
 β) Προς τον Υπουργό Παιδείας, Έρευνας και Θρησκευμάτων, σχετικά με την αδυναμία αποφοίτησης των φοιτητών ειδίκευσης «Ταε Κβο Ντο» από τα ΤΕΦΑΑ των Πανεπιστημίων Θεσσαλονίκης και Αθηνών, λόγω έλλειψης διδασκόντων της συγκεκριμένης ειδικότητας, σελ.
 γ) Προς τον Υπουργό Οικονομικών, σχετικά με την υπαγωγή σε ευνοϊκότερο καθεστώς υπολογισμού ΕΝΦΙΑ των ατομικών ξενοδοχειακών επιχειρήσεων που λειτουργούν στο Νομό Σάμου, σελ.
 δ) Προς τον Υπουργό Υγείας, σχετικά με το κλείσιμο του Κέντρου Φυσικής Ιατρικής και Αποκατάστασης Ρεθύμνου λόγω παντελούς έλλειψης προσωπικού, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεως Διαρκούς Επιτροπής:

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την Έκθεσή της στο σχέδιο νόμου του Υπουργείο Εθνικής Άμυνας «Κύρωση της Συμφωνίας μεταξύ της Κυβέρνησης της Ρωσικής Ομοσπονδίας και της Κυβέρνησης της Ελληνικής Δημοκρατίας για την προμήθεια Αμυντικού Υλικού», σελ.

ΠΡΟΕΔΡΕΥΟΥΣΑ

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΕΓΚΕΡΟΓΛΟΥ Β. , σελ.
ΛΟΒΕΡΔΟΣ Α. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί προσωπικού θέματος:
ΑΥΛΩΝΙΤΟΥ Ε. , σελ.
ΛΟΒΕΡΔΟΣ Α. , σελ.

Γ. Επί των επικαίρων ερωτήσεων:
ΑΛΕΞΙΑΔΗΣ Τ. , σελ.
ΑΝΑΓΝΩΣΤΟΠΟΥΛΟΥ Α. , σελ.
ΑΥΛΩΝΙΤΟΥ Ε. , σελ.
ΛΟΒΕΡΔΟΣ Α. , σελ.
ΞΑΝΘΟΣ Α. , σελ.
ΠΑΠΠΑΣ Ν. , σελ.
ΣΕΒΑΣΤΑΚΗΣ Δ. , σελ.
ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΝΓ΄

Παρασκευή 8 Ιανουαρίου 2016

Αθήνα, σήμερα στις 8 Ιανουαρίου 2016, ημέρα Παρασκευή και ώρα 10.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

Αγαπητοί συνάδελφοι, καλημέρα σας. Εύχομαι καλή χρονιά, καλή δουλειά σε όλους μας και για το Κοινοβούλιό μας.

Εισερχόμεθα στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η τρίτη με αριθμό 332/4-1-2016 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ–ΔΗΜΑΡ κ. Ανδρέα Λοβέρδου προς τον Υπουργό Επικρατείας, σχετικά με τη διαφαινόμενη πάροδο της προθεσμίας πλήρωσης των μελών των Δ.Σ. των Ανεξάρτητων Αρχών (του ν.4339/ΦΕΚ 133Α/29.10.2015 «Αδειοδότηση παρόχων περιεχομένου επίγειας ψηφιακής τηλεοπτικής ευρυεκπομπής ελεύθερης λήψης…»).

Στην επίκαιρη ερώτηση θα απαντήσει ο Υπουργός Επικρατείας κ. Παππάς.

Κύριε Λοβέρδο, έχετε δύο λεπτά για την πρώτη σας τοποθέτηση και τρία για τη δεύτερη.

Ο κύριος Υπουργός έχει τρία λεπτά για την κάθε του τοποθέτηση.

Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, αντεύχομαι σε εσάς προσωπικά κάθε καλή στιγμή να είναι μέσα στο 2016 για εσάς όπως την επιθυμείτε. Και σε όλους τους συναδέλφους, στους εργαζομένους στη Βουλή, υγεία πάνω από όλα και ό,τι ο καθένας επιθυμεί.

Κύριε Υπουργέ, χρόνια πολλά. Είχα μαζί σας μία γόνιμη, πιστεύω, αντιπαράθεση τον καιρό που είχατε φέρει το σχέδιο νόμου για το ραδιοτηλεοπτικό τοπίο στη Βουλή. Είχαμε κλείσει εκείνες τις συζητήσεις με μία αντιπαράθεση που κατέληξε σε μία βελτίωση της τροπολογίας σας σχετικά με τη θητεία των μελών, των συνταγματικά προβλεπόμενων ανεξάρτητων αρχών, των πέντε, δηλαδή. Και επειδή είχε δημιουργηθεί μεγάλη ανησυχία για την «πραξικοπηματική ολοκλήρωση» της θητείας τους, είχατε πει ότι σε δύο μήνες θα είχατε τακτοποιήσει το θέμα σε σχέση με τις κυβερνητικές πρωτοβουλίες για τη σύνθεση του ΕΣΡ.

Η ψηφοφορία έγινε, κυρία Πρόεδρε, στις 24 Οκτωβρίου. Ο καιρός περνούσε. Στη Διάσκεψη των Προέδρων δεν είχαμε κάποια κυβερνητική πρωτοβουλία. Έτσι, είχα καταθέσει επίκαιρη ερώτηση προ των εορτών, την οποία χειριστήκατε με πραγματική ευγένεια -το είχα πει και εδώ στη Βουλή- γιατί είναι πολύ καλό ένας Υπουργός –το έκανα πάντα, κύριε Παππά- όταν δεν μπορεί να είναι στον Κοινοβουλευτικό Έλεγχο, εγκαίρως το γραφείο του να ενημερώνει. Και πράγματι, είχατε πολύ σοβαρό λόγο, γιατί ήσασταν με τον Πρωθυπουργό στις Βρυξέλλες.

Ήρθα, λοιπόν, εδώ, ανέφερα ότι είχατε χειριστεί τον Κοινοβουλευτικό Έλεγχο με άψογο τρόπο, αλλά έκανα μία αναφορά στο ότι ο καιρός περνά, ο Δεκέμβριος τελειώνει, το δίμηνο παρήλθε και προτάσεις δεν είχαμε. Εκεί ο κ. Βαρεμένος - επαναλαμβάνοντας κάτι που ο κ. Βούτσης είχε πει- μίλησε για έλλειψη συμφωνίας ανάμεσα στην Κυβέρνηση και τη Νέα Δημοκρατία. Και είχε πει ότι αν υπάρχει άρνηση των κομμάτων να εφαρμοστεί με συνέπεια η θεσμική εγγύηση που προβλέπει η Διάσκεψη των Προέδρων και 4/5 για να έχουμε τη σύνθεση των ανεξάρτητων αρχών που συνταγματικά προβλέπονται, τότε θα υπάρξει νομοθετική πρωτοβουλία από την πλευρά της Κυβέρνησης, ούτως ώστε να ξεπεραστεί το εμπόδιο των 4/5. Το είχε πει ο κ. Βούτσης πρώτος, το επανέλαβε από την Έδρα αυτή ο κ. Βαρεμένος.

Απόρησα, κυρία Πρόεδρε, σε ποιες διαδικασίες δόθηκε η αφορμή να εκφραστεί η άρνηση της Νέας Δημοκρατίας. Εμείς δεν είχαμε ενημερωθεί ούτε από τη Διάσκεψη των Προέδρων επισήμως, ούτε η Πρόεδρος του κόμματος, ούτε ο Κοινοβουλευτικός του Εκπρόσωπος ούτε κανένας. Πού δόθηκε η αφορμή στη Νέα Δημοκρατία να πει «όχι»; Γίνονται αδιαφανείς συζητήσεις; Μιλάμε για τις άδειες των τηλεοπτικών σταθμών. Μιλάμε για ένα πολύ σοβαρό εργαλείο ενημέρωσης και πολιτικής. Πού συζητάτε με τη Νέα Δημοκρατία τότε, κύριε Υπουργέ, και δεν συμφωνεί η Νέα Δημοκρατία; Σε θεσμικά όργανα πάντως αυτό δεν γίνεται. Στην ενημέρωση που έχει ο δημόσιος βίος για τις επαφές των κομμάτων, δεν γίνεται. Πώς συζητάτε;

Εν πάση περιπτώσει, φαίνεται ότι μέσα στις γιορτές αυτού του είδους οι συζητήσεις καταλήγουν και έχουμε τις προηγούμενες μέρες μια ενημέρωση από τον Πρόεδρο της Βουλής για εννέα ονόματα, ότι θα αποτελέσουν τις κυβερνητικές προτάσεις.

Σε αυτά τα εννέα ονόματα κάνει εντύπωση ότι άνετα μπορεί να προκύψει ένα συμπέρασμα περί ενός «γάμου» -θα το πω καλύτερα και με τους όρους της εποχής- περί ενός «συμφώνου πολιτικής συμβίωσης» δεν θα έλεγα ΣΥΡΙΖΑ–Νέας Δημοκρατία, θα έλεγα Τσίπρα και τώρα Καραμανλή ή Παυλόπουλου. Και αν μεν είναι Καραμανλής, είναι θέμα της Νέας Δημοκρατίας. Αλλά αν είναι Παυλόπουλος, είναι θέμα Πρωθυπουργού και Προέδρου της Δημοκρατίας.

Και εν πάση περιπτώσει, βλέποντας και τις προτάσεις, κύριε Υπουργέ, είναι δυνατόν για ένα τέτοιο θέμα ο Πρόεδρος της Δημοκρατίας να έχει πρόσωπα της δικής του επιρροής στο Συμβούλιο Ραδιοτηλεόρασης; Αν είναι «γάμος» ή αν είναι «σύμφωνο πολιτικής συμβίωσης», είναι θεσμικά απαράδεκτο.

Πάμε, όμως, παρακάτω και κλείνω. Υπάρχει ανάγκη να αξιοποιήσουμε τη θεσμική εγγύηση των 4/5. Εμείς δεν θα κάνουμε πλιάτσικο ή κωλυσιεργία χρησιμοποιώντας τους δικούς μας εκπροσώπους στη Διάσκεψη. Θα φερθούμε δημιουργικά, αρκεί να έχουμε δημιουργική πρόταση και από την άλλη πλευρά, μια πρόταση η οποία θα είναι συγκερασμός και δεν θα είναι η εκφρασθείσα και με την πρόταση εκλογής Προέδρου της Δημοκρατίας και συνεχώς έκτοτε εμφανιζομένη, μη θεσμική, πολιτική σύμπτωση του ρυθμιστή του πολιτεύματος και της Κυβέρνησης.

Οι επόμενες μέρες θα δείξουν τι θα συμβεί, κύριε Υπουργέ, αλλά και από την απάντησή σας θα πάρουμε μια πρώτη γεύση για το πώς σκέφτεστε. Θα πρέπει να υπάρξουν οι καλύτερες δυνατές διαδικασίες, όπως λέω στην ερώτησή μου, ώστε η διαδικασία ανάδειξης των μελών του ΕΣΡ, να είναι μια διαδικασία που να είναι προϊόν διαφανών, έντιμων και αποτελεσματικών πολιτικών διεργασιών και όχι προϊόν εκβιασμού

Η διαδικασία πρέπει να τελειώσει και δεν θα μας εκβιάσετε με την ανάγκη τσάτρα πάτρα να μην κωλύσουμε τα πράγματα, αλλά να τα οδηγήσουμε σε μια διέξοδο.

Κύριε Υπουργέ, πραγματικά περιμένω με πολύ ενδιαφέρον την απάντησή σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, ελπίζω τη δεύτερη φορά να είστε συνεπής με τον χρόνο.

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Να ευχηθώ κι εγώ σε όλους καλή χρονιά, καλή υγεία και καλή και αποτελεσματική δουλειά εντός ανθρωπίνων ωρών και χρόνων με τη συμβολή όλων των πλευρών.

Κύριε Λοβέρδε, το θέμα της σύνθεσης του Εθνικού Συμβουλίου Ραδιοτηλεόρασης είχε απασχολήσει τη Διάσκεψη των Προέδρων και στην προηγούμενη Βουλή. Εκεί πέρα αναπτύχθηκαν διαφωνίες και διαφορετικές προσεγγίσεις σε σχέση με το αν θα έπρεπε να αντικατασταθούν, να συμπληρωθούν μόνο οι θέσεις οι κενές ή να γίνει εκ νέου συγκρότηση.

**ΑΝΔΡΕΑΣ ΛΟΒΕΡΔΟΣ:** Προ του νόμου.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Προ του νόμου.

Η πρόνοια η δική μας ήταν, επειδή ακριβώς ερχόταν ο νόμος, να θωρακίσουμε θεσμικά αυτήν τη διαδικασία και κυρίως τη διαδικασία της αδειοδότησης. Γιατί; Γιατί θα μπορούσε εύκολα κανείς να προσβάλει τη διαδικασία της αδειοδότησης, εφόσον υπήρχαν οι γκρίζες ζώνες, σε σχέση με τη νόμιμη συγκρότηση του Εθνικού Συμβουλίου Ραδιοτηλεόρασης.

Σε εκείνες τις συνεδριάσεις αποφασίστηκε να ζητηθεί η γνώμη της Επιστημονικής Υπηρεσίας της Βουλής και η Κυβέρνηση να ζητήσει τη γνώμη του Νομικού Συμβουλίου του Κράτους. Το Νομικό Συμβούλιο του Κράτους απήντησε –θα καταθέσω για τα Πρακτικά μετά το πέρας της απάντησής μου σχετικό έγγραφο- ότι μετά τη 16η του Οκτώβρη του περασμένου έτους δεν θα υπήρχε νόμιμη σύνθεση του ΕΣΡ, συνεπώς εμείς εάν θέλαμε και εννοούσαμε να προχωρήσουμε σε μια διαδικασία, η οποία θα είναι και πολιτικά επαρκής και νομικά και θεσμικά θωρακισμένη, θα έπρεπε να προχωρήσουμε στην εκ νέου συγκρότηση του Εθνικού Συμβουλίου Ραδιοτηλεόρασης.

Θυμάμαι ότι εκείνη τη νύχτα είχαμε μια πολύ έντονη αντιπαράθεση. Καταλήξαμε, όμως, σε μια ρύθμιση, με την οποία νομίζω ότι τουλάχιστον οι ανησυχίες οι δικές σας, αλλά και του κ. Βενιζέλου, περί πραξικοπήματος κατευνάστηκαν -δεν θα ήθελα να πω εκ μέρους σας ότι συναινέσατε- αν κρίνω από το πώς τοποθετηθήκατε καταληκτικά εκείνη τη νύχτα.

Τώρα σε σχέση με τα 4/5: Κύριε Λοβέρδε, η διαδικασία συγκρότησης αυτής της πλειοψηφίας, των 4/5, όταν η Βουλή είναι οκτωκομματική είναι πολύ πιο επίπονη απ’ ό,τι θα ήταν όταν ΠΑΣΟΚ και Νέα Δημοκρατία ήταν τα κραταιά κόμματα στην ελληνική Βουλή και μπορούσαν μεταξύ συμφωνίας των δύο απλώς κομμάτων, δια των εκπροσώπων τους, να διαμορφωθεί αυτού του τύπου η πλειοψηφία.

Η Κυβέρνηση και ο ομιλών προφανώς και δεν θα εκφράσει γνώμη για τη σύνθεση, διότι δεν πρέπει. Αυτό είναι αρμοδιότητα της Βουλής. Και νομίζω ότι στην πορεία των εξελίξεων έχουν κατά κάποιο τρόπο, ας πούμε, αμβλυνθεί και οι εντυπώσεις που δημιουργήθηκαν κατά τη συζήτηση του νομοσχεδίου ότι η Κυβέρνηση πάει να συγκεντρώσει υπερεξουσίες ή οτιδήποτε τέτοιο.

Το ΕΣΡ είναι πολύ κοντά στη συγκρότησή του. Εύχομαι να ολοκληρωθεί τάχιστα αυτή η διαδικασία. Ο Προέδρος της Βουλής, το Προεδρείο της Βουλής δίνει διαρκείς μάχες.

Τώρα, για τα περί «πολιτικών γάμων», θα επανέλθω στη δεύτερη τοποθέτησή μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα οκτώ μαθήτριες και μαθητές και τρεις εκπαιδευτικοί συνοδοί τους από το Κρυστάλλειο Δημοτικό Σχολείο Παλαιάς Πεντέλης.

Η Βουλή σας καλωσορίζει.

(Χειροκροτήματα απ’ όλες τις πτέρυγες της Βουλής)

Η διαδικασία που παρακολουθείτε σήμερα είναι ερωτήσεις Βουλευτών και απαντήσεις Υπουργών, γι’ αυτό και είναι τόσοι λίγοι μέσα στην Αίθουσα. Είναι ειδική η συνεδρίαση της Βουλής.

Κύριε Λοβέρδο, έχετε τον λόγο για τρία λεπτά.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, πήρα λίγο παραπάνω χρόνο στην πρωτολογία μου, αλλά ελπίζω να κρίνετε ότι καλά τα είπα. Συνεπώς κι εγώ τώρα θα σας διευκολύνω, μιλώντας λιγότερο, γιατί ως φαίνεται η απάντηση του κυρίου Υπουργού θα δοθεί στην δευτερολογία του. Στην πρωτολογία του είχαμε μια απλή αναφορά στα όσα συνέβησαν.

 Κύριε Υπουργέ, επειδή το θέμα είναι πάρα πολύ κρίσιμο, η εμπειρία μου λέει -ακούστε την και πετάξτε την- ότι όποιος θέλει να αλλάξει το τοπίο αυτό -εντός ή εκτός εισαγωγικών- περνάει καλά μέχρι να στηθεί το θεσμικό πλαίσιο –λέει όσα έχει να πει με συνεντεύξεις κ.ο.κ.-, αλλά θα περάσει πάρα πολύ άσχημα όταν θα έλθει η ώρα της εφαρμογής και ειδικά εσείς που έχετε κρατήσει για τον εαυτό σας πραγματικές υπερεξουσίες. Τα είπαμε, όμως, αυτά στην ψήφιση του σχεδίου νόμου τον περασμένο Οκτώβριο.

Η γνωμοδοτική, ωστόσο, και μόνο λειτουργία του ΕΣΡ είναι κρίσιμη και όλες οι διαδικασίες που οδηγούν στο να πάρει μια θέση είναι πάρα πολύ σημαντικές και αξιολογούνται, διότι τελικώς εσάς θα χαρακτηρίσουν. Εάν υπάρξει θεσμική ανισορροπία σε αυτήν την πορεία, εσείς θα την χρεωθείτε και θα πρέπει να έχετε αγωνία να πιστωθείτε άψογες διαδικασίες συνολικά. Είναι θεσμικά σωστό να λέει, άλλα η Βουλή κι άλλα η Κυβέρνηση, αλλά οι κοινοβουλευτικές πλειοψηφίες που στηρίζουν τις κυβερνήσεις ενοποιούνται πολιτικά.

Σας έκανα μια ειδική αναφορά -να μην την επαναλάβω και χάσω χρόνο- για διαδικασίες που δεν πήγαν σωστά μέχρι στιγμής. Ό,τι μας είπατε για τη Διάσκεψη των Προέδρων, όπως επισημάνατε και εσείς, αφορά την περίοδο προ της ψηφίσεως του νόμου. Από την στιγμή που ψηφίστηκε ο νόμος και πέρασε και το δίμηνο που είχατε ορίσει ως προθεσμία, έχουμε ένα Συμβούλιο Ραδιοτηλεόρασης με ένα μέλος. Διώξατε την κ. Αλεξίου, διώξατε άλλα μέλη του Συμβουλίου Ραδιοτηλεόρασης σε μια φάση που παρ’ ότι είχε μόνο τέσσερα μέλη δούλευε και παρήγαγε έργο. Μάλιστα, στη συνέχεια -δεν ξέρω αν το γνωρίζετε- τους υποβαθμίσατε και μισθολογικά τους εργαζομένους εκεί και σας έκανε ειδική παρατήρηση η Διεύθυνση Επιστημονικών Μελετών της Βουλής. Αυτά, όμως, τα έχουμε πει κατά την άσκηση του νομοθετικού έργου.

Αφήσατε, λοιπόν, το Συμβούλιο με ένα μέλος, αργείτε και μαθαίνουμε, πρώτον, εκτός διαδικασιών, ότι η Νέα Δημοκρατία αρνείται. Όλοι οι υπόλοιποι δεν έχουμε ιδέα. Δεν έχουμε ενημερωθεί. Αυτό είναι ατόπημα και το χρεώνεστε. Δεύτερον, μαθαίνουμε ότι η Νέα Δημοκρατία συμφωνεί και γι’ αυτό μίλησα για «σύμφωνο πολιτικής συμβίωσης» Τσίπρα με Καραμανλή ή Παυλόπουλο.

Τώρα, όμως, που είμαστε στο τέλος, θα πρέπει οι κοινοβουλευτικές διαδικασίες στη Διάσκεψη να είναι πραγματικά δημιουργικές, να εκφραστούν όλες οι δυνάμεις της Βουλής για να υπάρξουν τα 4/5 και να έχουν όλοι τη γνώμη και όχι την αίσθηση ή αντίθετη γνώμη, ότι οι διαδικασίες για τη νέα σύνθεση του Συμβουλίου Ραδιοτηλεόρασης θα είναι διαδικασίες πλουραλιστικές, θα σεβαστούν την ανάγκη αποτελεσματικότητας του οργάνου, για να πάρει τις κρίσιμες αποφάσεις, σε σχέση με τη γνωμοδότησή του, την οποία μετά θα χειριστείτε εσείς.

Αν όλα αυτά δεν συμβούν έτσι, εάν υπάρχει μονομερής πολιτική έκφραση σε ό,τι αφορά τις προτάσεις για τη σύνθεση του Συμβουλίου Ραδιοτηλεόρασης, δεν θα συμφωνήσουμε, θα συγκρουστούμε -και αυτή η σύγκρουση θα είναι στο βιογραφικό σας- ενόψει της τελικής από εσάς -και μόνο από εσάς- χορήγησης τηλεοπτικών αδειών.

Συνεπώς, η επίκαιρη ερώτηση μου -και κλείνω- έχει τον χαρακτήρα όχι του να κάνει υποδείξεις ή να συμβουλεύσει -δεν διεκδικώ αυτόν τον ρόλο- αλλά να καταγράψει ανησυχίες, κοινοβουλευτικού και πολιτικού περιεχομένου, και να υποδείξει καλύτερες μεθόδους και στην εργασία μας στο Κοινοβούλιο, αλλά και στη συνέχεια στη σχέση Κυβέρνησης - Βουλής σε ό,τι αφορά αυτό το πάρα πολύ κρίσιμο θέμα.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Κύριε Λοβέρδε, λυπάμαι πάρα πολύ που επανέρχεστε σε μια κριτική που μιλάει για υπερεξουσίες και αστόχως διατυπώνετε τη γνώμη ότι ο ομιλών Υπουργός θα αποδώσει και θα χορηγήσει άδειες. Τις άδειες θα τις χορηγήσει το Εθνικό Συμβούλιο Ραδιοτηλεόρασης, όπου ευχή όλων μας είναι να τελειώσουμε την επόμενη εβδομάδα. Από ό,τι γνωρίζω, είχατε και τον εκπρόσωπό σας εκεί. Και είμαι βέβαιος ότι θα υπάρξει μέριμνα και η δική σας γνώμη να ακουστεί και να ληφθεί υπόψη.

Θέλω να θυμίσω ότι κατά τη διαδικασία της ψήφισης του νομοσχεδίου, υπήρξαν άρθρα τα οποία εσείς υπερψηφίσατε. Έτσι δεν είναι; Δηλαδή, υπερψηφίσατε τη διαγωνιστική διαδικασία, υπερψηφίσατε τη συγκρότηση του ψηφιακού δικτύου της ΕΡΤ και στο τέλος -θα το καταθέσω και αυτό στα Πρακτικά- και εσείς και ο κ. Βενιζέλος συναινέσατε στην τελική διατύπωση της ρύθμισης της νομοτεχνικής βελτίωσης που φέραμε για το Εθνικό Συμβούλιο Ραδιοτηλεόρασης. Εσείς, μάλιστα, κλείσατε και τη συζήτηση εκείνο το βράδυ. Εσείς.

**ΑΝΔΡΕΑΣ ΛΟΒΕΡΔΟΣ:** Δεχτήκαμε ότι είναι καλύτερη η νέα διατύπωση. Δεν την ψηφίσαμε.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Εντάξει, σύμφωνοι. Σε κάθε περίπτωση, το πολεμικό κλίμα νομίζω ότι παραμερίστηκε και από τις δύο μεριές. Τώρα, όμως, να ερχόμαστε εδώ και να μιλάμε για «πολιτικούς γάμους» και για «πολιτικά σύμφωνα συμβίωσης», νομίζω ότι είναι λίγο ακραίο. Εσείς δοκιμάσατε «πολιτικό γάμο» με τη Νέα Δημοκρατία και μάλιστα –θα σας έλεγα- με μία Νέα Δημοκρατία με ακραίες εκφράσεις πολιτικές και με οικονομική ατζέντα. Το δοκιμάσατε και απέτυχε.

Για να πολιτικολογήσουμε λίγο, διότι νομίζω ότι τα θέματα της ερώτησης τα εξαντλήσαμε, μιας και δεν υπήρχε ούτε δίμηνη προθεσμία τυπικά, ούτε τίποτα, θα σας έλεγα να παρακολουθήσετε…

**ΑΝΔΡΕΑΣ ΛΟΒΕΡΔΟΣ:** … (δεν ακούστηκε)

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Όχι.

**ΑΝΔΡΕΑΣ ΛΟΒΕΡΔΟΣ:** Δεν τα είχατε πει;

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Άλλο τι είχαμε πει. Κύριε Λοβέρδε, με συγχωρείτε. Εγώ θα ήθελα και την επομένη της ψήφισης αυτής της διάταξης να υπάρχει νόμιμη συγκρότηση του ΕΣΡ. Για λόγους πολλούς, πολλαπλούς, –τα εσωκομματικά της Νέας Δημοκρατίας ενδεχομένως- αυτό δεν έγινε κατορθωτό αμέσως. Αυτό, όμως, είναι μια άλλη κουβέντα. Δεν υπάρχει, λοιπόν, απολύτως καμμία παρατυπία, όπως αστόχως διατυπώνεται…

**ΑΝΔΡΕΑΣ ΛΟΒΕΡΔΟΣ:** … (δεν ακούστηκε)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδε, δεν γίνεται διάλογος εδώ.

Συνεχίστε, κύριε Υπουργέ.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Επιτρέψτε μου, κύριε Λοβέρδε. Και κάνατε κατάχρηση του χρόνου, και με διακόπτετε τώρα.

Λέω, λοιπόν, ότι δεν υπάρχει καμμία απολύτως παρατυπία. Αυτό που υπάρχει είναι μία διαρκής μέριμνα από τη μεριά της κυβερνητικής πλειοψηφίας, της πλειοψηφίας της Βουλής, αλλά και της Κυβέρνησης, να προχωρήσουν γρήγορα οι διαδικασίες.

Για τους «πολιτικούς γάμους», εγώ θα σας έλεγα το εξής και μετρήστε το: Τα σοσιαλιστικά κόμματα στην Ευρώπη αναθεωρούν την προτεραία…

Μην κουνάτε το χέρι, κύριε Κεγκέρογλου. Μπορεί να μη σας αρέσει, αλλά θα τα ακούσετε.

Αναθεωρούν, λοιπόν, την μέχρι πρότινος τακτική τους να παντρεύονται με πολιτικό γάμο και θρησκευτική προσήλωση στον νεοφιλελευθερισμό με τα κόμματα της Δεξιάς. Θα ευχόμουν, λοιπόν, τέτοιου τύπου διαδικασίες, όπως έχουμε και στην Πορτογαλία και στην Ισπανία, να τις παρακολουθείτε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αυτοκριτική κάνετε;

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Τελειώσανε τώρα αυτά, κύριε Κεγκέρογλου. Τελειώσανε!

Σας ευχαριστώ πάρα πολύ, κυρία Πρόεδρε.

(Στο σημείο αυτό ο Υπουργός Επικρατείας κ. Νικόλαος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα συζητηθεί η πρώτη με αριθμό 340/5-1-2016 επίκαιρη ερώτηση πρώτου κύκλου της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Ελένης Αυλωνίτου προς τον Υπουργό Παιδείας, Έρευνας και Θρησκευμάτων, σχετικά με την αδυναμία αποφοίτησης των φοιτητών ειδίκευσης «Τάε Κβο Ντο» από τα ΤΕΦΑΑ των Πανεπιστημίων Θεσσαλονίκης και Αθηνών, λόγω έλλειψης διδασκόντων της συγκεκριμένης ειδικότητας.

Στην επίκαιρη ερώτηση της κυρίας συναδέλφου θα απαντήσει η Αναπληρώτρια Υπουργός κ. Αναγνωστοπούλου.

Κυρία Αυλωνίτου, έχετε τον λόγο για δύο λεπτά για την πρωτολογία σας.

**ΕΛΕΝΗ ΑΥΛΩΝΙΤΟΥ:** Ευχαριστώ πολύ, κυρία Πρόεδρε.

Κατ’ αρχάς θα ήθελα να ευχηθώ από την πλευρά μου χρόνια πολλά σε όλους, με υγεία, ευημερία και ειρήνη.

Κυρία Υπουργέ, είναι γνωστό σε όλους ότι τα τελευταία χρόνια έχουν σταματήσει οι προσλήψεις των μελών ΔΕΠ στα ανώτατα εκπαιδευτικά ιδρύματα της χώρας. Καθώς το ίδιο διάστημα συνταξιοδοτούνται οι παλαιότεροι πανεπιστημιακοί καθηγητές, οι πανεπιστημιακές σχολές καταλήγουν να μην έχουν επαρκές διδακτικό προσωπικό για να καλύψουν τις διδακτικές ανάγκες των φοιτητών τους.

Το πρόβλημα γίνεται πάρα πολύ έντονο στα Τμήματα Επιστήμης, Φυσικής Αγωγής και Αθλητισμού, στα ΤΕΦΑΑ, στα οποία η έλλειψη των διδασκόντων φτάνει σε τέτοιο σημείο, ώστε πραγματικά να μην υπάρχει κανένας διδάσκων να καλύψει μαθήματα ειδικότητας, με αποτέλεσμα οι φοιτητές να μην μπορούν να αποφοιτήσουν, όχι μόνο αυτοί οι οποίοι έχουν διαλέξει αυτήν την ειδικότητα ή την έχουν διδαχθεί σε προηγούμενο εξάμηνο, αλλά και εκείνοι οι οποίοι είναι αναγκασμένοι από τον νόμο να παρακολουθήσουν τη συγκεκριμένη ειδικότητα γιατί ως ευεργετηθέντες αθλητές είναι υποχρεωμένοι να εξειδικευτούν στο άθλημά τους.

Κυρία Υπουργέ, μέχρι τώρα το πρόβλημα αντιμετωπίζεται εκ των ενόντων με την απόσπαση από τη μέση εκπαίδευση καθηγητών Φυσικής Αγωγής με κατάλληλα προσόντα, που κάτω από την εποπτεία των μελών ΔΕΠ των ΤΕΦΑΑ διδάσκουν τους φοιτητές.

Φέτος, όμως, στο τρέχον ακαδημαϊκό έτος, στο ΤΕΦΑΑ του Αριστοτελείου Πανεπιστημίου Θεσσαλονίκης δεν έχει καταστεί δυνατή η διδασκαλία του ολυμπιακού αθλήματος του Ταε Κβο Ντο, καθώς ο μοναδικός διδάσκων τα τελευταία είκοσι τέσσερα έτη –και παρεμπιπτόντως κάτοχος διδακτορικού- δεν κατάφερε να πάρει απόσπαση, αλλά πήγε να διδάξει φυσική αγωγή σε δημοτικό σχολείο της Ρόδου.

Το πρόβλημα, κυρία Υπουργέ, δεν το έχει μόνο το ΤΕΦΑΑ του Αριστοτελείου Πανεπιστημίου Θεσσαλονίκης, αλλά επίσης και το αντίστοιχο τμήμα ΤΕΦΑΑ του Εθνικού Καποδιστριακού Πανεπιστημίου Αθηνών όπου εκεί το μάθημα διδασκαλίας του Τάε Κβο Ντο διδάσκεται από άμισθο μεταπτυχιακό φοιτητή και διερωτάται κανείς για πόσο ακόμα.

Ως εκ τούτου, δημιουργείται αδυναμία αποφοίτησης φοιτητών στη συγκεκριμένη ειδικότητα. Επίσης, δημιουργείται αδυναμία να εργαστούν απόφοιτοι πτυχιούχοι των ΤΕΦΑΑ στο συγκεκριμένο άθλημα γιατί δεν έχουν διδαχθεί τη συγκεκριμένη ειδικότητα, πράγμα το οποίο δημιουργεί πρόβλημα στο ολυμπιακό άθλημα του Τάε Κβο Ντο, καθώς υπάρχει έλλειψη έμπειρου, καταρτισμένου και επιστημονικού προπονητικού δυναμικού.

Ως εκ τούτου, λοιπόν, κυρία Υπουργέ σας ρωτάω τι προτίθεστε να κάνετε, ώστε άμεσα, γρήγορα, το συντομότερο δυνατόν να τοποθετηθούν διδάσκοντες στην ειδικότητα των ΤΕΦΑΑ, έτσι ώστε οι φοιτητές, οι οποίοι ακολουθούν τη συγκεκριμένη ειδικότητα του Τάε Κβο Ντο να μπορούν να ολοκληρώσουν τις σπουδές τους χωρίς να χάσουν ούτε μία χρονιά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Υπουργέ, μπορείτε να απαντήσετε. Έχετε τρία λεπτά.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Χρόνια πολλά και από εμένα και καλή χρονιά σε όλους και σε όλες.

Θα ξεκινήσω από το ουσιαστικό μέρος της ερώτησής σας, δηλαδή από εκεί που δείχνει όλη την παθογένεια του συστήματος επί τόσα χρόνια. Είπατε και το γράφετε και στην ερώτησή σας ότι επί είκοσι τέσσερα χρόνια δίδασκε αποσπασμένος άνθρωπος, ο οποίος έχει και διδακτορικό. Αποσπασμένος επί είκοσι τέσσερα χρόνια είναι ένα πράγμα το οποίο δεν συνηθίζεται σε καμμία ευρωπαϊκή χώρα. Είχε διδακτορικό, θα μπορούσε επί είκοσι τέσσερα χρόνια να έχει προκηρυχθεί θέση. Άρα, έχουμε μία παθογένεια η οποία φαίνεται τώρα.

Δεύτερον, αυτό που λέει ο νόμος ήδη από το 1999 είναι ότι οι αποσπάσεις γίνονται από πλεονάζον προσωπικό, αφού έχουν καλυφθεί οι ανάγκες της πρωτοβάθμιας και δευτεροβάθμιας εκπαίδευσης.

Φέτος, λοιπόν, η προτεραιότητα ήταν να καλυφθούν οι ανάγκες στην πρωτοβάθμια και στη δευτεροβάθμια. Άρα το πρόβλημα που έχουμε είναι ένα χρόνιο πρόβλημα, του οποίου τα αποτελέσματα φαίνονται τώρα που όντως δεν έχουμε τα τελευταία χρόνια ούτε προσλήψεις ούτε τίποτα.

Ξέρετε ότι το Τμήμα Επιστήμης Φυσικής Αγωγής και Αθλητισμού του Αριστοτελείου Πανεπιστημίου έχει σαράντα εννέα μέλη ΔΕΠ. Φέτος, από τις είκοσι θέσεις που ζήτησε το εν λόγω τμήμα, καλύφθηκαν οι δώδεκα και έχουμε άλλες τρεις θέσεις αποσπασμένων οι οποίοι θα πάνε. Άρα κανονικά αυτό το Τμήμα και επί είκοσι τέσσερα χρόνια, αφού είχε αυτήν τη δυνατότητα, θα μπορούσε να καλύπτει τις ανάγκες του. Άρα εδώ έχουμε ένα σημαντικό πρόβλημα.

Θα σας πω όμως ότι σε αυτό το λίγο διάστημα που είμαστε, κατορθώσαμε για πρώτη φορά να ανοίξουμε επιτέλους τις προσλήψεις μετά από πέντε χρόνια στην ανώτατη εκπαίδευση. Ήδη πήραμε το εργαστηριακό ειδικό προσωπικό –εκατόν ενενήντα πέντε θέσεις-, πενήντα μέλη ΔΕΠ και τώρα θα αρχίσουν να προκηρύσσονται πεντακόσιες θέσεις μελών ΔΕΠ.

Ένα τελευταίο σημείο που ήθελα να σας πω, αγαπητή μου συνάδελφε, είναι ότι οι αποσπασμένοι από την εκπαίδευση –για αυτό σας λέω ότι είναι χρόνιο το πρόβλημα- κάνουν βοηθητική δουλειά. Δεν κάνουν την κατεξοχήν δουλειά. Δηλαδή για την ειδικότητα χρειάζεται άνθρωπος να είναι εκεί, χρειάζεται μέλος ΔΕΠ να είναι εκεί, ή να δίνεται η δουλειά κάτω από ένα μέλος ΔΕΠ, δηλαδή να ασκεί τα καθήκοντα, αλλά κάτω από την επίβλεψη μέλους ΔΕΠ. Ο αποσπασμένος δεν αναπληροί αυτό που κάνει το μέλος ΔΕΠ, μόνο ως ειδικό προσωπικό. Εκεί είναι το πρόβλημα.

Εμείς ελπίζουμε ότι με τις τρεις αποσπάσεις στις επιπλέον θέσεις που θα δοθούν θα καλυφθεί αυτό το πρόβλημα, γιατί όντως στο ΤΕΦΑΑ του Αριστοτελείου έχει ζήτηση η ειδίκευση. Γιατί υπάρχουν και ειδικεύσεις-ειδικότητες που δεν έχουν ζήτηση και γι’ αυτό σταματάνε και να διδάσκονται.

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κυρία Αυλωνίτου. Έχετε τον λόγο για τρία λεπτά ακριβώς.

**ΕΛΕΝΗ ΑΥΛΩΝΙΤΟΥ:** Κυρία Υπουργέ, κατ’ αρχάς θέλω να σας ευχαριστήσω που είστε εδώ και προσπαθείτε να δώσετε λύση σε ένα πρόβλημα που πραγματικά χρονίζει. Γιατί μπορεί να μιλάμε για εθνικό διάλογο για την παιδεία για να προχωρήσουμε σε μια ριζική μεταρρύθμιση σε όλες τις βαθμίδες, αλλά την ίδια στιγμή δεν πρέπει να αφήνουμε τα μικρά, τα τρέχοντα, τα καθημερινά προβλήματα της πανεπιστημιακής εκπαίδευσης.

Αναγνωρίζω ότι εσείς κληρονομήσατε το πρόβλημα από τα προηγούμενα χρόνια. Θέλω να σας ενημερώσω ότι έχω προσπαθήσει σε προηγούμενο χρόνο να βρω μια λύση στο θέμα αυτό καταθέτοντας τρεις διαφορετικές φορές επίκαιρη ερώτηση παρομοίου ζητήματος στον τότε Υπουργό, τον κύριο Λοβέρδο, ο οποίος δεν καταδέχθηκε ούτε καν να έρθει να ακούσει την ερώτηση, πόσω μάλλον να τη λύσει.

Θα συμφωνήσω μαζί σας ότι πραγματικά χρειάζεται εξειδικευμένο προσωπικό. Αυτοί οι άνθρωποι, οι αποσπασμένοι καθηγητές από τη μέση εκπαίδευση, είναι πράγματι εξειδικευμένοι. Έχουν υψηλά προσόντα. Μέχρι τώρα πραγματικά είναι κάτω από την εποπτεία των μελών ΔΕΠ, των πανεπιστημιακών καθηγητών, οπότε αυτή η δουλειά γίνεται μέχρι τώρα.

Αν δούμε όμως σε βάθος χρόνου ποιο θα ήταν καλύτερο, θα έλεγα εγώ και θα σας πρότεινα να το δείτε θετικά, να προχωρήσετε σε μετατάξεις μόνιμου χαρακτήρα. Αυτοί οι καθηγητές με επιστημονικά, ακαδημαϊκά, εκπαιδευτικά προσόντα που έχουν ήδη διδάξει στην ανωτάτη βαθμίδα, μπορούν να μεταταγούν μόνιμα στο πανεπιστήμιο, έτσι ώστε και το πανεπιστήμιο να εξασφαλίζει τις διδακτικές και εκπαιδευτικές του ώρες και οι φοιτητές να μπορούν να αποφοιτούν εγκαίρως.

Σε ενδυνάμωση αυτής της λύσης σάς καταθέτω ένα έγγραφο με αριθμό πρωτοκόλλου 4407-6/5/2015 προς τον Υπουργό Παιδείας. Έχει ως θέμα «Μετατάξεις μόνιμων εκπαιδευτικών πρωτοβάθμιας και δευτεροβάθμιας εκπαίδευσης στις σχολές Επιστήμης Φυσικής Αγωγής και Αθλητισμού για κάλυψη αναγκών σε μαθήματα εφαρμογών και εργαστήρια». Θέλω να το δείτε θετικά. Αυτό το έγγραφο υπογράφεται από τους τέσσερις κοσμήτορες από τα τέσσερα διαφορετικά ΤΕΦΑΑ της χώρας.

(Στο σημείο αυτό η Βουλευτής Ελένη Αυλωνίτου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρία Υπουργέ, έχει μεγάλη σημασία σ’ αυτή τη δύσκολή περίοδο την οποία διανύουμε, να μην υποβαθμίζουμε το πανεπιστήμιο αλλά αντίθετα να διατηρούμε ένα υψηλό επίπεδο σπουδών, που θα επιτρέψει στους αποφοίτους μας να εκπληρώνουν το επιστημονικό τους έργο αλλά και την κοινωνική τους αποστολή.

Θα έλεγα, λοιπόν, κυρία Υπουργέ, ότι συμμεριζόμαστε την ίδια άποψη, δηλαδή ότι είναι το πανεπιστήμιο εκείνο που θα μας βγάλει από την κρίση, ότι είναι το πανεπιστήμιο εκείνο το οποίο θα επιταχύνει, αν θέλετε, την οικονομική ανάκαμψη της χώρας. Αλλά για τον λόγο αυτό έχει υποχρέωση η πολιτεία να εξασφαλίσει τη δυνατότητα στους φοιτητές να τελειώνουν εγκαίρως τις σπουδές τους. Έχει υποχρέωση η πολιτεία να διατηρεί την ομαλή λειτουργία του προγράμματος σπουδών, έτσι ώστε να μη διαταράσσεται το πρόγραμμα σπουδών από την ενδεχόμενη διακοπή μαθημάτων και τέλος να εξασφαλίζει την ισοτιμία και την αξιοκρατία απέναντι στους πολίτες.

Τελειώνοντας, θέλω να πω ότι δέχομαι όλα αυτά που λέτε. Είναι πάρα πολύ θετικά. Να το δείτε το πρόβλημα για να το λύσετε, αλλά άμεσα πρέπει να κάνετε κάτι τώρα, ώστε να μη χαθεί η χρονιά. Αν υπάρχει άνθρωπος που μπορεί να διδάξει αυτή τη στιγμή το συγκεκριμένο μάθημα, οι φοιτητές δεν θα χάσουν τη χρονιά τους.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Υπουργέ, έχετε τον λόγο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Θα ξεκινήσω απ’ αυτό που είπατε για τη σημασία των πανεπιστημίων και των ΤΕΙ, θα έλεγα εγώ των ανώτατων ιδρυμάτων. Θα πω, λοιπόν, ότι εμείς, από τη στιγμή που αναλάβαμε, προσπαθούμε να αντιμετωπίσουμε τα καθημερινά προβλήματα των ανώτατων ιδρυμάτων, τα οποία όμως είναι βαθιά πολιτικά και κοινωνικά συγχρόνως.

Δεν προσπαθήσαμε να αλλάξουμε το DNA των πανεπιστημίων, όπως έγινε το 2011 με απόλυτη αποτυχία. Προσπαθήσαμε, αντιθέτως, να δούμε σε αυτή την κρίση πώς θα σταματήσουμε και την αιμορραγία των νέων επιστημόνων, την αιμορραγία προς τα έξω, αλλά και να καλύψουμε τις μεγάλες ανάγκες. Γι’ αυτό είπα πριν -και θα το τονίζω συνέχεια- ότι μετά από πέντε χρόνια, πρώτη φορά έχουμε προσλήψεις μόνιμου προσωπικού, μελών ΔΕΠ και ειδικού επιστημονικού κι εργαστηριακού προσωπικού στα ανώτατα ιδρύματα.

Τώρα για το συγκεκριμένο που λέτε -και για να μη θεωρηθεί ότι υπεκφεύγω και αφήνοντας την ευθύνη ότι επί είκοσι τέσσερα χρόνια, και το τονίζω αυτό, είναι απαράδεκτο άνθρωπος με διδακτορικό να μην μπορεί να εκλεγεί σε μία θέση, πριν από την κρίση μιλάω- θέλω να πω, λοιπόν, ότι είναι ευθύνη και των τμημάτων, γιατί εμείς ζητάμε να μας πουν τι θέσεις έχουν ανάγκη και για αποσπασμένους και για έκτακτο προσωπικό, αλλά είναι και ευθύνη των πανεπιστημίων των ίδιων, των ιδρυμάτων, να πουν σε ποιες θέσεις και τι θέλουν. Δώσαμε έκτακτο προσωπικό. Εάν δεν δόθηκε εκεί, αυτό δεν είναι δικιά μας ευθύνη. Την κατανομή την κάνουν εσωτερικά τα ιδρύματα, δεν την κάνουμε εμείς.

Θα το δούμε, όμως, αυτό το συγκεκριμένο, προκειμένου όσοι έχουν ζητήσει αυτή την ειδικότητα να μη χάσουν το πτυχίο τους, εννοείται. Αλλά να σας πω κάτι, μετατάξεις δεν μπορούν να γίνουν παρά μόνο σε θέσεις διοικητικού προσωπικού. Δηλαδή, αποσπασμένος εκπαιδευτικός επί χρόνια, δεν μπορεί να κάνει μετάταξη και να πάρει θέση μέλους ΔΕΠ στο πανεπιστήμιο χωρίς εκλογή, χωρίς οτιδήποτε τέτοιο. Δεν γίνεται. Ο αποσπασμένος εκπαιδευτικός μπορεί να ζητήσει μετάταξη μόνο για διοικητική θέση, οπότε αυτό δεν είναι λύση παρά μόνο για διοικητικό προσωπικό. Αλλά αυτό το θέμα ειδικά θα το δούμε εάν και πώς μπορεί να καλυφθεί.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πριν πάμε στην επόμενη ερώτηση, θα ήθελα να κάνω δύο ανακοινώσεις.

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείο Εθνικής Άμυνας «Κύρωση της Συμφωνίας μεταξύ της Κυβέρνησης της Ρωσικής Ομοσπονδίας και της Κυβέρνησης της Ελληνικής Δημοκρατίας για την προμήθεια Αμυντικού Υλικού».

Επίσης, έχω την τιμή να σας ανακοινώσω και το δελτίο επίκαιρων ερωτήσεων της Δευτέρας 11ης Ιανουαρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1.Η με αριθμό 342/5-1-2016 επίκαιρη ερώτηση του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Εσωτερικών και Διοικητικής Ανασυγκρότησης, σχετικά με τις δυσλειτουργίες στον χώρο των εστιατορίων και συναφών επιχειρήσεων από τον τρόπο υπολογισμού των δημοτικών φόρων.

2. Η με αριθμό 337/4-1-2016 επίκαιρη ερώτηση του Βουλευτή Β΄ Αθηνών

της Νέας Δημοκρατίας κ. Κωστή Χατζηδάκη προς τον Υπουργό Υποδομών, Μεταφορών και Δικτύων, σχετικά με την εξυγίανση των αστικών συγκοινωνιών της Αθήνας.

3. Η με αριθμό 349/5-1-2016 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Υγείας, σχετικά με την «πριμοδότηση μουσουλμάνων της Θράκης σε προκηρύξεις πρόσληψης υγειονομικού προσωπικού του Υπουργείου Υγείας».

4. Η με αριθμό 351/5-1-2016 επίκαιρη ερώτηση της Βουλευτού Β΄ Πειραιά του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Αγροτικής Ανάπτυξης και Τροφίμων, σχετικά με την αντιμετώπιση των προβλημάτων από τη δραστική μείωση της βασικής ενίσχυσης των αγροτών της χώρας.

5. Η με αριθμό 333/4-1-2016 επίκαιρη ερώτηση του Βουλευτή Β΄ Θεσσαλονίκης των Ανεξάρτητων Ελλήνων κ. Γεώργιου Λαζαρίδη προς τον Υπουργό Παιδείας, Έρευνας και Θρησκευμάτων, σχετικά με τον μόνιμο διορισμό των επιτυχόντων φιλολόγων στον διαγωνισμό του ΑΣΕΠ (2008-2009) που βρίσκεται σε εκκρεμότητα.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 343/5-1-2016 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υγείας, σχετικά με τις προθέσεις του Υπουργείου να προβεί σε νομοθετική ρύθμιση του ν. 4238/2014, ώστε να αντιμετωπιστούν τα προβλήματα για του ιατρούς του ΠΕΔΥ και τους απολυμένους ιατρούς του ΕΟΠΥΥ.

2. Η με αριθμό 338/4-1-2016 επίκαιρη ερώτηση του Βουλευτή Χίου της Νέας Δημοκρατίας κ. Παναγιώτη (Νότη) Μηταράκη προς τον Υπουργό Εσωτερικών και Διοικητικής Ανασυγκρότησης, σχετικά με τις ανεξόφλητες δαπάνες που αφορούν στη σίτιση προσφύγων στους επαγγελματίες της νήσου Χίου.

3. Η με αριθμό 334/4-1-2016 επίκαιρη ερώτηση του Βουλευτή Αττικής των Ανεξαρτήτων Ελλήνων κ.  Κωνσταντίνου Κατσίκη προς τον Υπουργό Οικονομικών, σχετικά με την επιβολή φόρου πολυτελείας για τα ΙΧΕ αυτοκίνητα των πολυτέκνων.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ποιο μπορεί να είναι το προσωπικό σε αυτή τη συνεδρίαση, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Η συνάδελφός μας κατά την ανάπτυξη της επίκαιρης ερώτησής της αναφέρθηκε στη δική μου στάση ως Υπουργού Παιδείας σε κάποια θέματα κοινοβουλευτικού ελέγχου.

Επειδή έτυχε να είμαι στην Αίθουσα και το άκουσα, κυρία Πρόεδρε, θέλω να κάνω μια διευκρίνιση, γιατί είναι ένα θέμα που με απασχόλησε πάρα πολύ και το σέβομαι ιδιαιτέρως. Σε όλη τη διάρκεια των υπουργικών μου θητειών σεβόμουν κάθε συνάδελφο, που έκανε επίκαιρο κοινοβουλευτικό έλεγχο και όταν δεν μπορούσα να είμαι εγώ, ήταν οπωσδήποτε ένας Υφυπουργός και αν και οι Υφυπουργοί ήταν σε κάποιο ταξίδι ή είχαν πραγματική αδυναμία, πράγμα πάρα πολύ σπάνιο –πάρα πολύ σπάνιο!- φροντίζαμε πολύ εγκαίρως να ενημερώνουμε τη Βουλή.

Δεν θυμάμαι να είχα ποτέ μου πρόβλημα με συνάδελφο για απαράδεκτη κοινοβουλευτική συμπεριφορά, πλην μιας περιπτώσεως, κατά την οποία πρώην Πρόεδρος της Βουλής, το 2003, είχε δημιουργήσει ένα θέμα, γιατί ήρθε Υφυπουργός και όχι ο ίδιος ο Υπουργός.

Και το έκανα αυτό, κυρία Πρόεδρε, γιατί έχω συνείδηση ότι η Κυβέρνηση είναι υποχρεωμένη να ελέγχεται και ο έλεγχος είναι ο ζων έλεγχος, στη Βουλή, ο προφορικός, όχι ο γραπτός. Γι’ αυτό δεν μπορώ να καταλάβω πώς είναι λογικό ο κάθε συνάδελφος, που έχει μια εμπειρία, κάτι τον δυσαρέστησε κ.λπ., να μη σέβεται μια συγκεκριμένη πρακτική και να λέει πράγματα.

Πόσω μάλλον, κυρία Πρόεδρε, όταν σε αυτή τη Βουλή -και σε άλλες, δεν είναι πρωτοτυπία, πάντως και σε αυτή οπωσδήποτε- υπάρχει άνευ προηγουμένου αριθμός αρνήσεων Υπουργών να έρθουν εδώ.

Υπάρχουν μέρες, κυρία Πρόεδρε…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι το 62%.

**ΑΝΔΡΕΑΣ ΛΟΒΕΡΔΟΣ:** Είναι 62%! Αν το ποσοστό αυτό είναι στατιστικό και δεδομένο, είναι πρωτοφανές. Άρα «εκεί που μας χρωστάγανε, μας παίρνουν και το βόδι». Θα έλεγα ότι οι ηπιότεροι τόνοι και η ακρίβεια βοηθούν να ασκηθεί ο κοινοβουλευτικός έλεγχος.

Μάλιστα, κυρία Πρόεδρε, αν υπάρχει ένα μήνυμα από αυτή την περί προσωπικού συζήτηση είναι προς εσάς να πιέζετε τους Υπουργούς να είναι εδώ. Μου έχει τύχει σε μέρα που ήμουν εδώ από τις δώδεκα ερωτήσεις να ακυρώνονται οι δέκα.

Αυτά, κυρία Πρόεδρε.

**ΕΛΕΝΗ ΑΥΛΩΝΙΤΟΥ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κυρία Αυλωνίτου, έχετε τον λόγο για ένα λεπτό.

**ΕΛΕΝΗ ΑΥΛΩΝΙΤΟΥ:** Κυρία Πρόεδρε, σέβομαι απόλυτα την κοινοβουλευτική πρακτική και την κοινοβουλευτική διαδικασία. Εγώ αναφέρομαι σε γεγονότα. Όταν καλείται ο Υπουργός να απαντήσει, ο οποίος μπορεί να μην μπορεί, αλλά έχει δύο Αναπληρωτές Υπουργούς, οπότε είτε ο ίδιος είτε οι δύο Αναπληρωτές Υπουργοί δεν μπορούν τρεις διαφορετικές φορές να έρθουν στη Βουλή -δεν μιλάμε για μία, ούτε για δύο, αλλά για τρεις συνεχόμενες φορές- είναι απαράδεκτο αυτήν τη στιγμή να βγαίνει ο κ. Λοβέρδος και να λέει αυτά που λέει.

Αναφέρομαι σε γεγονότα. Σέβομαι τις διαδικασίες και περιμένω να υπάρχει μια πρακτική και ένας σεβασμός απέναντι στους Βουλευτές. Πράγματι, μια φορά κάτι μπορεί να συμβεί, αλλά τρεις συνεχόμενες φορές σε τρεις διαφορετικούς ανθρώπους δεν μπορεί να συμβεί.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεχίζουμε με την πρώτη υπ’ αριθμό 341/5-1-2016 επίκαιρη ερώτηση δεύτερου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Οικονομικών,σχετικά με την υπαγωγή σε ευνοϊκότερο καθεστώς υπολογισμού ΕΝΦΙΑ των ατομικών ξενοδοχειακών επιχειρήσεων που λειτουργούν στον Νομό Σάμου.

Στην επίκαιρη ερώτηση θα απαντήσει ο Αναπληρωτής Υπουργός Οικονομικών, κ. Αλεξιάδης.

Κύριε Σεβαστάκη, έχετε τον λόγο για δύο λεπτά.

**ΔΗΜΗΤΡΙΟΣ ΣΕΒΑΣΤΑΚΗΣ:** Κύριε Υπουργέ, ευχαριστώ πάρα πολύ που ήρθατε να απαντήσετε στην ερώτηση. Είναι πολύ απλή.

Εάν μια επιχείρηση ξενοδοχειακή είναι ατομική επιχείρηση -και το 40% περίπου των ξενοδοχειακών επιχειρήσεων του Νομού Σάμου είναι ατομικές επιχειρήσεις- επιβαρύνεται δυσανάλογα με ΕΝΦΙΑ, με συμπληρωματικό φόρο, σε σχέση με το αν ήταν ανώνυμη εταιρεία (Α.Ε.) ή ΕΠΕ.

Η επιβάρυνση δεν είναι μόνο οικονομική, γιατί αν αποπειραθεί να αλλάξει καθεστώς -από ατομική να γίνει ανώνυμη- έχει συμβολαιακά και λογιστικά πολύ μεγάλες περιπλοκές, πολύ μεγάλες δυσκολίες. Υπάρχει, λοιπόν, ένα στοιχειώδες θέμα φορολογικής ισονομίας.

Θα ρωτούσα, λοιπόν, ποια είναι τα διορθωτικά μέτρα. Είναι σίγουρο ότι η πολιτική πίεση και η οικονομική πίεση για τη συμφωνία του θέρους έχει φέρει στο σύστημα ορισμένες ασυμμετρίες. Επίσης, αναγνωρίζω ότι γίνεται μια πολύ σοβαρή δουλειά, συστηματική και επί του πρακτικού, δηλαδή πάνω στην πράξη, πάνω στην πραγματική οικονομική ζωή, από μέρους σας για τον εξορθολογισμό του συστήματος εσόδων. Εντούτοις στο συγκεκριμένο παράδειγμα, στη συγκεκριμένη περίπτωση των μικρών ξενοδοχειακών επιχειρήσεων του Νομού Σάμου (Σάμος, Φούρνοι, Ικαρία, τρία νησιά), νομίζω ότι υπάρχει μια προφανής ανισοτιμία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Αναπληρωτής Υπουργός Οικονομικών κ. Αλεξιάδης για τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κυρία Πρόεδρε.

Εύχομαι και εγώ καλή χρονιά σε όλους και σήμερα, όπως και χθες. Εύχομαι το 2016 να μπορέσουμε να οργανώσουμε καλύτερα τον κοινοβουλευτικό έλεγχο. Εγώ ήμουν υποχρεωμένος να είμαι και χθες για να απαντήσω σε επίκαιρη ερώτηση. Είμαι και σήμερα εδώ. Και για να μη δεχτώ την κριτική κάποια στιγμή ότι δεν μπορώ να ανταποκριθώ σε αυτά τα καθήκοντα, κάνω παράκληση να οργανώνουμε έτσι τη διαδικασία, ώστε να έρχεται μία από τις δύο μέρες ο Υπουργός. Εμείς τηρούμε με θρησκευτική ευλάβεια τις υποχρεώσεις μας απέναντι στο Κοινοβούλιο, όχι για τυπολατρικούς λόγους αλλά για λόγους ουσίας και δημοκρατίας.

Θα αναφερθώ τώρα στην ερώτηση που έχει καταθέσει ο κ. Σεβαστάκης. Κύριε Σεβαστάκη, με ευαισθησία και αγωνιστικότητα, που έχετε εκφράσει και άλλες φορές στα θέματα των προβλημάτων των νησιών, θέτετε και αυτήν την ερώτηση για ένα πολύ σημαντικό και πολύ ουσιαστικό ζήτημα, το οποίο άπτεται και της έννοιας της φορολογικής δικαιοσύνης. Διότι, δυστυχώς, ο ΕΝΦΙΑ, ο οποίος περιλαμβάνει δύο φόρους, σε αυτόν τον τομέα δεν είναι ένας δίκαιος φόρος. Σε ό,τι αφορά το ένα κομμάτι του φόρου, τον κύριο φόρο, επιβάλλεται σε όλα τα ακίνητα, αλλά σε ό,τι αφορά στο δεύτερο κομμάτι του φόρου, το συμπληρωματικό φόρο, επιβάλλεται μόνο στα φυσικά πρόσωπα πάνω από 300.000 και στα νομικά πρόσωπα δεν επιβάλλεται στα ακίνητα, τα οποία ιδιοχρησιμοποιούν. Άρα, με απλά ελληνικά, αν μία ξενοδοχειακή επιχείρηση είναι με τη μορφή του φυσικού προσώπου, θα πληρώσει συμπληρωματικό φόρο πάνω από 300.000, αν είναι με τη μορφή νομικού προσώπου δεν θα πληρώσει.

Είναι μία από τις αδικίες, τις οποίες δεν υπερασπιζόμαστε. Δεν θεωρούμε ότι είναι το σωστότερο δυνατό που έχει γίνει σε σχέση με αυτό το θέμα, αλλά όπως και όλος ο ΕΝΦΙΑ και άλλες διατάξεις του φορολογικού συστήματος, είναι θέματα τα οποία είμαστε αναγκασμένοι να τα δεχθούμε στη λογική της συμφωνίας, όπως είπατε κι εσείς. Αυτά, όμως, είναι όλα για το 2015. Ο φόρος έχει βγει. Πρέπει να πληρωθεί μέσα στο 2016 ο ΕΝΦΙΑ. Δεν μπορεί να γίνει τώρα κάποια αλλαγή, διότι θα έχουμε προβλήματα στον προϋπολογισμό.

Στο νέο φόρο, που μελετούμε για να αντικαταστήσουμε τον ΕΝΦΙΑ, θα αντιμετωπίσουμε και αυτά τα ζητήματα που αφορούν αυτή την αδικία και τη σωστότερη κατανομή του φορολογικού βάρους, διότι έχουμε εντοπίσει πάρα πολλά παραδείγματα. Έχουμε ακούσει κριτική -και πολύ σωστή κριτική κι απ’ όλες τις πτέρυγες της Βουλής- γι’ αυτό το θέμα. Θέλουμε στα θέματα του φόρου περιουσίας να έχουμε μια δίκαιη και αναλογική εφαρμογή αυτών που λέει το Σύνταγμα. Αυτή τη στιγμή ο ΕΝΦΙΑ δεν εξασφαλίζει αυτήν την κατανομή.

Επαναλαμβάνω για πολλοστή φορά ότι για το 2016 έχουμε δεσμευτεί στο να υπάρχει ένας φόρος με εισπραξιμότητα 2,65. Θυμίζω ότι ο ΕΝΦΙΑ έχει μία βεβαίωση περίπου 3,3 δισεκατομμύρια και μία εισπραξιμότητα 2,65. Έχουμε δεσμευτεί για τη δημιουργία ενός νέου φόρου που θα έχει τον ίδιο στόχο εισπραξιμότητας, θα είναι όμως, πιο δίκαιος και πιο αναλογικός και για να καλύψουμε τις ανάγκες του προϋπολογισμού αλλά και για να καλύψουμε τις ανάγκες του Συντάγματος για φορολογική δικαιοσύνη.

 Είναι πολύ σωστή, λοιπόν, η κριτική που κάνετε στην Κυβέρνηση σε αυτόν τον τομέα. Δεν έχουμε δυνατότητα αυτήν τη στιγμή στον ΕΝΦΙΑ που έχει εκδοθεί και πληρώνεται να κάνουμε κάποια παρέμβαση αλλά μέσα στο 2016 θα αντιμετωπίσουμε και αυτό και μία σειρά από άλλα ζητήματα που αφορούν το θέμα του ΕΝΦΙΑ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Δημήτριος Σεβαστάκης.

**ΔΗΜΗΤΡΙΟΣ ΣΕΒΑΣΤΑΚΗΣ:** Κύριε Αλεξιάδη, ανακεφαλαιώνω. Δύο ξενοδοχεία ακριβώς ίδιας αρχιτεκτονικής δομής, το ένα είναι ατομική επιχείρηση, το άλλο είναι ΕΠΕ ή ανώνυμη εταιρεία. Το ένα θα πληρώσει 11.000 ευρώ ΕΝΦΙΑ για παράδειγμα, το άλλο θα πληρώσει 3.500 ευρώ ΕΝΦΙΑ. Είναι χαώδης η διαφορά. Εάν μεταβεί σε καθεστώς από ατομική επιχείρηση σε άλλης μορφή, σε εταιρική μορφή για παράδειγμα, θα πρέπει να επιβαρυνθεί με το φόρο αυτοκληρονομίας, ένα είδος φόρου, όπου ο ιδιοκτήτης κληροδοτεί και κληρονομεί τον εαυτό του. Δηλαδή υπάρχει κι ένα άλλο εμπόδιο που δεν επιτρέπει την ευλυγισία της αγοράς.

Θέλω να σας πω ότι το 2016 επίκειται -ελπίζω να ανασχεθεί- η επιβάρυνση των ακριτικών νησιών με την κατάργηση της έκπτωσης του ΦΠΑ. Τα ακριτικά νησιά έχουν δεχθεί μια δυσανάλογη οικονομική και κοινωνική πίεση από το προσφυγικό. Αυτό το κομμάτι του κοινωνικού πόρου, της κοινωνικής φθοράς, δεν ενσωματώνεται στην οικονομία. Η πρότασή μου, η αντίληψή μου και νομίζω ότι είναι και δική σας αντίληψη, είναι ότι πρέπει να υπάρχουν εκείνες οι ρυθμίσεις, για να αποφορτιστεί η πραγματική οικονομική ζωή, ακριβώς γιατί έχουμε αυτήν την ειδική επιβάρυνση. Για παράδειγμα, μία σκέψη θα ήταν όχι μόνο να γίνει πιο ευλύγιστη η μεταφορά από τη μια μορφή ιδιοκτησίας στην άλλη χωρίς ειδικές επιβαρύνσεις αλλά θα μπορούσε να μετατεθεί ακόμα περισσότερο η κατάργηση της έκπτωσης του ΦΠΑ.

Εντούτοις, η γενική μου σκέψη είναι ότι όσο αναπαράγονται και διαιωνίζονται ανισοτιμίες φορολογικές τόσο το φορολογικό σύστημα θα πάσχει ιδρυτικά, θα πάσχει στην ίδια του τη συγκρότηση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αλεξιάδη, μπορείτε να απαντήσετε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Με την τελευταία φράση θέσατε τον πυρήνα του προβλήματος που αντιμετωπίζουμε στο Υπουργείο Οικονομικών, κύριε Σεβαστάκη.

 Το έχουμε πει πάρα πολλές φορές ότι δεν είμαστε περήφανοι, δεν είμαστε ικανοποιημένοι από το θεσμικό πλαίσιο που έχει το φορολογικό μας σύστημα αυτήν τη στιγμή. Έχουμε οργανώσει διαδικασίες -και ήδη ξεκίνησαν αυτά τα πράγματα να προχωρούν- αλλαγής του φορολογικού μας συστήματος, στην κατεύθυνση του Συντάγματος, πιο δίκαιο, πιο αναλογικό, χωρίς εξαιρέσεις και με βάση τις δυνατότητες του καθενός.

Όπως πολύ σωστά προείπατε, το ίδιο ακίνητο, δηλαδή το ίδιο περιουσιακό στοιχείο, για ένα φόρο που σχετίζεται με την περιουσία, ανάλογα με το ποιος είναι ιδιοκτήτης, ανάλογα με τη μορφή ιδιοκτησίας, έχει διαφορετική επιβάρυνση, διαστρεβλώνοντας κι ένα βασικό όρο της αγοράς, την ανταγωνιστικότητα. Καταλαβαίνουμε πολύ καλά πώς δημιουργήθηκε από τους τότε νομοθέτες και πού ήθελαν τα πράγματα να οδηγηθούν.

Στο θέμα αυτό του ΕΝΦΙΑ έχω πει κι άλλες φορές και στο Κοινοβούλιο και αλλού ότι θα έπρεπε να έχουμε διαφορετική μεταχείριση. Ένα ακίνητο που καλύπτει βασική ανάγκη μιας οικογένειας, κατασκευής του 1970 και εμπορικής αξίας τώρα 30000 ευρώ, πληρώνει ΕΝΦΙΑ. Ένα ακίνητο 3 εκατομμυρίων ευρώ ενός Έλληνα φορολογούμενου που κάνει δήλωση εδώ αλλά το έχει στο εξωτερικό, δεν πληρώνει ΕΝΦΙΑ συμβολικά ούτε 1 ευρώ.

Αυτές είναι αδικίες, τις οποίες τις έχουμε εντοπίσει και στις επόμενες νομοθετικές πρωτοβουλίες που θα φέρουμε θα τις αντιμετωπίσουμε με τον καλύτερο τρόπο.

Σε σχέση με το μεγάλο θέμα που θέτετε για το ΦΠΑ και την αναγκαστική επέκτασή του τον Ιούνιο του 2016 στην νέα κατηγορία νησιών –γιατί έχουμε δεσμευθεί σε τρεις κατηγορίες να πάμε- εκεί πραγματικά αντιμετωπίζουμε ένα μεγάλο πρόβλημα. Πολύ σωστά οι επιχειρήσεις από όλες τις νησιωτικές περιοχές λένε: «Βγείτε έγκαιρα και πείτε τι έχετε να κάνετε, διότι πρέπει να κάνουμε συμφωνίες και δεν μπορούμε να κάνουμε συμφωνίες όταν υπάρχει αυτή η ασάφεια σε ό,τι αφορά το θέμα του ποια νησιά θα είναι στη δεύτερη ομάδα, που αφορά τον Ιούνιο του 2016».

Αυτό, λοιπόν, είναι κάτι που μας απασχολεί, ότι δηλαδή πρέπει έγκαιρα να απαντήσουμε σε αυτές τις επιχειρήσεις, για να τους βοηθήσουμε να προχωρήσουν στο σωστό οικονομικό προγραμματισμό της χρονιάς.

Όμως, από την άλλη μεριά, έχουμε κι εμείς την ευαισθησία και την αγωνία που έχετε δείξει πολλές φορές κι εσείς, ότι δεν είναι δυνατόν αυτήν τη στιγμή τα νησιά που είναι στην ακριτική Ελλάδα, τα νησιά που αντιμετωπίζουν ένα τρομερό οικονομικό αλλά κυρίως κοινωνικό πρόβλημα και τα οποία για άλλη μια φορά αποδεικνύουν και την ανθρωπιά τους και την αλληλεγγύη των κατοίκων τους, να πάμε και να τα επιβαρύνουμε φορολογικά περισσότερο.

Αντιμετωπίζουμε, λοιπόν, αυτά τα θέματα αυτήν τη στιγμή και τα εξετάζουμε για να δώσουμε λύση πολύ έγκαιρα. Θα το θέσουμε το θέμα το επόμενο χρονικό διάστημα στα αρμόδια όργανα, για να υπάρχουν αποφάσεις και να δούμε πώς μπορούμε να αντιμετωπίσουμε τα σοβαρά προβλήματα των νησιών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πριν μπούμε στην τελευταία ερώτηση, να κάνω τις εξής ανακοινώσεις:

Η δεύτερη με αριθμό 335/4-1-2016 επίκαιρη ερώτηση πρώτου κύκλου του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Εσωτερικών και Διοικητικής Ανασυγκρότησης, σχετικά με τον τρόπο διενέργειας των βουλευτικών εκλογών, με λίστα ή με σταυρό προτίμησης, σε περίπτωση που αυτές πραγματοποιηθούν εντός δεκαοκτάμηνου από τις τελευταίες διεξαχθείσες εκλογές, δεν θα συζητηθεί μετά από συνεννόηση του ερωτώντος Βουλευτή με τον αρμόδιο Υπουργό.

Η τρίτη με αριθμό 339/4-1-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Οικονομίας, Ανάπτυξης και Τουρισμού, σχετικά με τις υπερβολικές χρεώσεις στις ηλεκτρονικές διατραπεζικές συναλλαγές, δεν θα συζητηθεί λόγω κωλύματος του κυρίου Υπουργού και πιο συγκεκριμένα προγραμματισμένου ταξιδιού του κ. Σταθάκη.

Η δεύτερη με αριθμό 336/4-1-2016 επίκαιρη ερώτηση δευτέρου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών,σχετικά με την αποτίμηση νέων δημοσιονομικών μέτρων για την περίοδο 2015-2016, δεν θα συζητηθεί λόγω κωλύματος του κυρίου Υπουργού, ο οποίος βρίσκεται στις Βρυξέλλες .

Η τέταρτη με αριθμό 348/5-1-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Περιβάλλοντος και Ενέργειας, σχετικά με την υλοποίηση δορυφορικού σταθμού αποθήκευσης του καυσίμου σε υγροποιημένη μορφή, στο λιμάνι της Πάτρας και του Αιγίου, δεν θα συζητηθεί λόγω κωλύματος του κυρίου Υπουργού και του κυρίου Υφυπουργού.

Οι ερωτήσεις αυτές θα συζητηθούν σε προσεχή συνεδρίαση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κατ’ αρχάς, καλημέρα.

Να πω ότι το φαινόμενο της άρνησης των Υπουργών να παραβρεθούν έχει διευρυνθεί και πράγματι είναι πάνω από 62% τώρα οι αρνήσεις.

Όμως, θα πρέπει να πούμε ότι η Διάσκεψη των Προέδρων το είδε –ήσασταν στη χθεσινή συνεδρίαση- και υιοθέτησε τις προτάσεις που είχαμε καταθέσει και πλέον οι ερωτήσεις οι οποίες δεν θα συζητούνται λόγω κωλύματος, όπως επικαλούνται οι Υπουργοί, ή εξαιτίας οποιουδήποτε άλλου λόγου υπάρχει, πραγματικού πολιτικού ή ταξιδιού, θα συζητούνται την επόμενη, επιπλέον των κανονικών ερωτήσεων. Και αυτό πιστεύω να λύσει τουλάχιστον το θέμα.

Όμως, σε κάθε Υπουργείο, πράγματι ,υπάρχουν πέρα από τον Υπουργό δύο-τρεις Αναπληρωτές Υφυπουργοί. Δεν είναι λόγος τόσο μεγάλων ακυρώσεων. Θα μπορούσε να είχε αποφευχθεί και θα το δούμε στο επόμενο διάστημα με αυτό το μέτρο που πήραμε ότι θα μειωθεί ο αριθμός.

Εγώ θα την ξανακαταθέσω για την επόμενη εβδομάδα, κυρία Πρόεδρε.

**ΑΝΔΡΕΑΣ ΛΟΒΕΡΔΟΣ:** Είναι η τρίτη φορά που συμβαίνει αυτό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το γνωρίζει η Πρόεδρος. Είναι πάρα πολλές φορές που το ίδιο ή άλλο θέμα έχει αναβληθεί.

Εγώ θα την ξανακαταθέσω τώρα την ερώτηση γιατί αφορά τις ηλεκτρονικές συναλλαγές και το τεράστιο κόστος που επιβαρύνονται από τις χρεώσεις των τραπεζών, που πραγματικά εάν γίνουν εκατό φορές και συναλλαχθεί το ίδιο ποσό με τις ηλεκτρονικές συναλλαγές το έχει πάρει η τράπεζα. Είναι πάρα πολύ σημαντικό.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κι εμείς ευχαριστούμε, κύριε Κεγκέρογλου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και δύο εκπαιδευτικοί συνοδοί τους από το 2ο Γυμνάσιο Κορωπίου (Α΄ Τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Η σημερινή διαδικασία, που βλέπετε τον λίγο κόσμο, είναι ερωτήσεις που υποβάλλουν οι Βουλευτές προς τους Υπουργούς.

Έτσι, λοιπόν, συζητείται η τέταρτη με αριθμό 350/5-1-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς τον ΥπουργόΥγείας,σχετικά με το κλείσιμο του Κέντρου Φυσικής Ιατρικής και Αποκατάστασης Ρεθύμνου λόγω παντελούς έλλειψης προσωπικού.

Στην επίκαιρη ερώτηση θα απαντήσει ο Υπουργός Υγείας κ. Ανδρέας Ξανθός.

Κύριε Συντυχάκη, έχετε τον λόγο για δύο λεπτά για την πρώτη τοποθέτηση.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε.

Χρόνια πολλά, καλή χρονιά σε όλους και σε όλες.

Κύριε Υπουργέ, για το ίδιο θέμα είχε προηγηθεί απλή ερώτηση στις 27 Οκτωβρίου από την πλευρά Βουλευτών του ΚΚΕ και μάλιστα έχουμε και δύο εξ αναβολής συζητήσεις της επίκαιρης ερώτησης.

Η απάντηση που έδωσε στην απλή ερώτηση ο κ. Πολάκης στις 4 Δεκεμβρίου δεν μας κάλυψε ή μάλλον δεν απάντησε στην ουσία των ερωτημάτων που θέσαμε με βάση τα στοιχεία που διαθέτουμε, δηλαδή τι μέτρα θα πάρετε για τη χρηματοδότηση και πρόσληψη του αναγκαίου προσωπικού για να μπει σε ουσιαστική λειτουργία το ΚΕΦΙΑΠ, το οποίο έχει βάλει λουκέτο αυτήν τη στιγμή.

Και λέω «τα στοιχεία που διαθέτουμε», διότι γνωρίζω ότι το Υπουργείο σας απευθύνθηκε στο Γενικό Νοσοκομείο Ρεθύμνου για να πάρει στοιχεία και η απάντηση που σας έδωσε το νοσοκομείο περιγράφει με μελανά χρώματα την κατάσταση όχι μόνο για την υπολειτουργία και την υποστελέχωση του ΚΕΦΙΑΠ, αλλά και για την οριακή λειτουργία, κάτω του ορίου ασφαλείας, του Νοσοκομείου Ρεθύμνου.

Μάλιστα, στην απάντηση επισημαίνεται πολύ συγκεκριμένα ότι οι ανάγκες του ΚΕΦΙΑΠ είναι οι εξής: Απαιτείται η κάλυψη μιας θέσης φυσιοϊατρικής, δυο θέσεων φυσικοθεραπείας, μιας θέσης εργοθεραπείας, μιας θέσης λογοθεραπείας και μιας θέσης ΤΕ ή ΔΕ διοικητικού υπαλλήλου.

Επ’ αυτού δεν απαντήσατε στα συγκεκριμένα ζητήματα. Απαντήσατε άλλα αντ’ άλλων, κάνοντας μια γενική αναφορά στην πολιτική του Υπουργείου Υγείας για τις προσλήψεις. Γι’ αυτό, λοιπόν, γίνεται σήμερα η επίκαιρη ερώτηση.

Στην ουσία, η υποστελέχωση και η υποχρηματοδότηση των μονάδων υγείας προφανώς δεν έγιναν επί των ημερών σας. Όμως, εσείς άλλα λέγατε στους Ρεθυμνιώτες και αλλιώς εξελίσσονται τα πράγματα και με λόγια, όπως λέει ο λαός μας, χτίζεις ανώγια και κατώγια.

Η πραγματικότητα, λοιπόν, είναι πολύ διαφορετική. Τους λέγατε ότι θα αποκαταστήσετε αυτά τα προβλήματα και θα καλύψετε τις ανάγκες. Δυστυχώς, ακολουθείτε για άλλη μια φορά την πεπατημένη όλων των προηγούμενων κυβερνήσεων. Διαιωνίζεται, δηλαδή, το πρόβλημα και χρεώνεται αυτή η διαιώνιση στη δική σας Κυβέρνηση, η οποία με την πολιτική της συνεχίζει την πολιτική των προηγούμενων κυβερνήσεων και στρέφεται εναντίον των σύγχρονων λαϊκών αναγκών, που τις δίνετε βορά στα ιδιωτικά κέντρα αποκατάστασης, ένα από τα οποία έχει η συγκεκριμένη μεγάλη εταιρεία, που έχει απλώσει τα φτερά της σε όλη την Ελλάδα, το οποίο είναι στην Κρήτη, στα Χανιά.

Όπως γνωρίζετε, λοιπόν, αυτό το κέντρο είναι το μοναδικό στην Κρήτη. Διαθέτει δώδεκα κλίνες, αντίστοιχους θαλάμους, έχει τον αναγκαίο ξενοδοχειακό εξοπλισμό, σύγχρονο φυσιοθεραπευτικό εξοπλισμό και μάλιστα με δυναμικότητα πολλών ασθενών. Παραμένει, όμως, κλειστό και το ερώτημα είναι: Γιατί παραμένει κλειστό;

Εσείς είχατε μια συνάντηση με τα άτομα με ειδικές ανάγκες στο Ρέθυμνο και τους υποσχεθήκατε έναν φυσικοθεραπευτή. Ωχριά μπροστά στις εξαγγελίες και στις πραγματικές ανάγκες που έχει αυτό το κέντρο!

Κατά συνέπεια, κύριε Υπουργέ, το ερώτημα που θέτουμε είναι πάρα πολύ συγκεκριμένο. Τι προτίθεστε να κάνετε, τι μέτρα θα πάρετε, προκειμένου να εξασφαλίσετε για το ΚΕΦΙΑΠ τη χρηματοδότηση και την άμεση πρόσληψη μόνιμου ιατρικού και παραϊατρικού προσωπικού, νοσηλευτικού, διοικητικού και λοιπού προσωπικού, με σχέση εργασίας πλήρους και αποκλειστικής απασχόλησης, καλύπτοντας τις πραγματικές δυνατότητες του ΚΕΦΙΑΠ Ρεθύμνου και την απρόσκοπτη λειτουργία του;

Εμείς, ως Κομμουνιστικό Κόμμα Ελλάδας, να ξεκαθαρίσουμε –γιατί έχουν ειπωθεί και αυτά- ότι είμαστε αντίθετοι στα «μπαλώματα» και στις ευέλικτες άθλιες εργασιακές σχέσεις, όπως είχε προτείνει η 7η ΥΠΕ. Δηλαδή, η Κυβέρνηση, το Υπουργείο σας είχε προτείνει να το λειτουργήσει με εργαζόμενους με μπλοκάκια, δηλαδή ανταποδοτικά, ενώ η τελευταία πρόταση του ΥΠΕάρχη πριν από τρεις μήνες, αν θυμάμαι καλά, ήταν να μεταφέρει εκεί τα ιατρεία του ΙΚΑ και βέβαια συνάντησε τη σφοδρή αντίδραση από τους συνταξιούχους αλλά και από τα άτομα με ειδικές ανάγκες και «πάγωσε» τότε αυτή η πρόταση.

Το ζήτημα, κύριε Υπουργέ, δεν είναι εάν αυτό το κέντρο αποκατάστασης θα ανήκει στο Υπουργείο Υγείας και στο Νοσοκομείο Ρεθύμνου ή αν θα πάει στην πρόνοια. Και το λέω αυτό από την εξής άποψη. Τι να το κάνεις, όταν είναι υποστελεχωμένο, όταν δεν λειτουργεί, όταν έχει βάλει λουκέτο, όταν στρέφονται οι άνθρωποι στα ιδιωτικά κέντρα αποκατάστασης και μάλιστα σε συνθήκες σφοδρής καπιταλιστικής κρίσης όπως αυτή την οποία βιώνουμε σήμερα;

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πριν απαντήσει ο Υπουργός, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι τέσσερις μαθητές και μαθήτριες και τέσσερις συνοδοί-εκπαιδευτικοί από το Διαπολιτισμικό Σχολείο Αλσούπολης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο για τρία λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, ευχαριστώ για την ερώτηση, γιατί μου δίνει την ευκαιρία να απαντήσω και για ένα θέμα που αφορά το νοσοκομείο στο οποίο εργαζόμουν και τον νομό στον οποίο εκλέγομαι.

Έχετε δίκιο να αναδεικνύετε το πρόβλημα της μη λειτουργίας του Κέντρου Φυσικής Ιατρικής και Αποκατάστασης στο Ρέθυμνο. Αυτή η δομή έχει μια αρκετά μακρά ιστορία υπολειτουργίας. Ξέρετε πολύ καλά ότι αυτά τα ΚΕΦΙΑΠ είναι η μετεξέλιξη των ΚΕΚΥΚΑΜΕΑ, τα οποία ήταν ειδικά κέντρα, ήταν δομές περίπου προνοιακής φύσης, που φτιάχτηκαν τη δεκαετία του ’90 με ευρωπαϊκούς πόρους. Ποτέ στην πραγματικότητα δεν στελεχώθηκαν. Δεν πρόσφεραν τις υπηρεσίες που θα μπορούσαν, παρότι υπήρχε ο εξοπλισμός. Υπήρχε μια διαρκής πορεία φθίνουσας στελέχωσής τους και στη συνέχεια έγινε η μετεξέλιξή τους το 2011, με τη μορφή των ΚΕΦΙΑΠ. Εντάχθηκαν στα νοσοκομεία και αποτελούν οργανικά στοιχεία, διατομεακά τμήματα των δημόσιων νοσοκομείων.

Το συγκεκριμένο τμήμα, μετά από μια πορεία έφθασε -νομίζω το μάξιμουμ- να έχει πέντε εργαζόμενους. Κάποια στιγμή έμεινε μια τελευταία φυσικοθεραπεύτρια, η οποία είχε ένα σοβαρό πρόβλημα υγείας, το οποίο την απομάκρυνε από την υπηρεσία και πρακτικά από την άνοιξη φέτος έχει σταματήσει να λειτουργεί.

Ο ρόλος αυτής της υπηρεσίας είναι πολύ σημαντικός και επιτρέψτε μου να πω ότι ο πολιτικός λόγος για τον οποίο διαχρονικά δεν υπήρξε μια σοβαρή ενίσχυση αυτών των υπηρεσιών ήταν ότι είχε συνομολογηθεί κατά κάποιο τρόπο από το παλιό πολιτικό σύστημα ότι ο τομέας της αποθεραπείας-αποκατάστασης είναι προνομιακός χώρος για να επενδύει ο ιδιωτικός τομέας. Και σωστά εντοπίζεται ότι το κενό δημόσιας πολιτικής κάλυψε ένας ιδιωτικός τομέας, ο οποίος και από τη μικρή εμπειρία που έχουμε στη θέση του Υπουργείου ξέρουμε ότι υπάρχουν προβλήματα χρηστής διαχείρισης των πόρων που διαθέτει το δημόσιο και αποτελεσματικού ελέγχου και της ποιότητας και του όγκου των υπηρεσιών που παρέχονται.

 (Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Δική μας, λοιπόν, πολιτική βούληση είναι να δώσουμε στήριξη σε αυτό το κομμάτι. Είναι ένα τεράστιο έλλειμμα που έχει σήμερα η δημόσια πολιτική υγείας, ο τομέας αποθεραπείας-αποκατάστασης. Υπάρχει ένα μόνο δημόσιο νοσοκομείο ειδικό στην Αθήνα και υπάρχουν ελάχιστα ΚΕΦΙΑΠ, από τα οποία τα περισσότερα σε όλη τη χώρα υπολειτουργούν. Αυτό δεν είναι λόγια, θα γίνει πράξη. Πιστεύουμε ότι μέσα στο 2016, αν όλα πάνε καλά, ίσως και στο πρώτο εξάμηνο του 2016, να έχουμε τη δυνατότητα επαναλειτουργίας του ΚΕΦΙΑΠ στο Ρέθυμνο.

Έχουμε προγραμματίσει τρεις προσλήψεις μονίμου προσωπικού στη δέσμη την οποία θα προκηρύξουμε, αμέσως μόλις ολοκληρωθεί η πρώτη φάση. Ξέρετε πολύ καλά ότι το ΑΣΕΠ μάς παραδίδει αυτές τις μέρες τους πίνακες για την πρώτη δέσμη μονίμου προσωπικού, μετά από έξι χρόνια στο σύστημα υγείας, εννιακόσιες ογδόντα πέντε θέσεις και θα επαναπροκηρύξουμε αμέσως μετά άλλες δύο χιλιάδες τετρακόσιες σαράντα.

Σε αυτές, λοιπόν -στο δεύτερο πακέτο έχει γίνει συνεννόηση με την ΥΠΕ και το νοσοκομείο- θα προβλεφθούν τρεις θέσεις: ενός φυσικοθεραπευτή, ενός εργοθεραπευτή και ενός λογοθεραπευτή. Είναι οι μισές από αυτές που ζητάει το νοσοκομείο. Το αίτημα είναι για έξι θέσεις, σωστά τα αναφέρατε. Όμως, σε αυτήν τη φάση, αυτή είναι η πραγματική δυνατότητα που έχουμε να ενισχύσουμε αυτό το κέντρο. Πιστεύουμε θα είναι ένα πρώτο βήμα ενίσχυσης η επαναλειτουργία του.

Επίσης, προετοιμάζουμε και μια παρέμβαση σε επίπεδο περιφέρειας που θα αφορά το Διαλυνάκειο Νοσοκομείο στη Νεάπολη, όπου γίνεται μία σοβαρή προσπάθεια και υπάρχει μία προεργασία ήδη να μετεξελιχθεί σε ένα δημόσιο κέντρο αποκατάστασης και να ενισχυθεί αυτός ο τομέας ειδικά στην Περιφέρεια της Κρήτης. Αυτή η δομή του Ρεθύμνου έχει περιφερειακή εμβέλεια και γι’ αυτό και για μας είναι πολύ σημαντικό να στηριχθεί.

Πιστεύω ότι με την εξέλιξη αυτή, την οποία έχουμε προδιαγράψει, οι πόροι είναι διασφαλισμένοι από τον προϋπολογισμό και είναι ζήτημα πλέον επιτάχυνσης των διαδικασιών και του ΑΣΕΠ να μπορέσουμε γρήγορα να πάρουμε αυτό το ανθρώπινο δυναμικό και να αναβαθμίσουμε μία υπηρεσία που και για μας έχει πολύ μεγάλη σημασία.

Στο μεσοδιάστημα αυτήν την περίοδο σε αυτό το κέντρο αξιοποιούνται οι κτηριακές του υποδομές για να στεγαστούν λειτουργίες κοινωνικού χαρακτήρα. Δηλαδή λειτουργεί ο ξενώνας μετανοσοκομειακής φροντίδας της Ψυχιατρικής Κλινικής του Νοσοκομείου. Λειτουργεί ο Σύλλογος «Αγάπη», ένα φιλανθρωπικό σωματείο που υποστηρίζει παιδιά με αναπηρία. Επίσης στεγάζεται για τις λειτουργικές του ανάγκες και ο σύλλογος οικογενειών παιδιών με αυτισμό στο Νομό Ρεθύμνου.

Πιστεύω ότι αυτή η δομή έχει τη δυνατότητα να προσφέρει πολύ σημαντικές υπηρεσίες σε ένα χώρο, σε ένα τομέα που υστερεί το κράτος και γι’ αυτόν τον λόγο έχουμε την πολιτική βούληση να το πολεμήσουμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Συντυχάκη, έχετε τον λόγο. Σας παρακαλώ να τηρήσετε τον χρόνο.

**ΕΜΜΑΝΟΥΗΛ ΣΥΝΤΥΧΑΚΗΣ:** Μάλιστα, κυρία Πρόεδρε.

Σε σχέση με το τελευταίο που είπατε, κύριε Υπουργέ, όντως έχει παραχωρηθεί για άλλη χρήση το ΚΕΦΙΑΠ Ρεθύμνου. Φιλοξενούνται εκεί, αλλά με την εξής διαφορά, ότι δεν μπορούν να κάνουν την παραμικρή χρήση των εργαστηριακών δυνατοτήτων που έχει το κέντρο. Δεν έχουν κάποιο εξειδικευμένο προσωπικό. Είναι μία απλή στέγαση. Καλώς-κακώς, στο βαθμό που είναι κλειστό, αλλά αυτό από μόνο του δεν λέει και τίποτα.

Αφήστε που ο Σύλλογος «Αγάπη» θα φύγει. Μόλις η Μητρόπολη τελειώσει τις επισκευές του κτηρίου θα φύγει, όπως επίσης και οι δύο σύλλογοι που παραμένουν εκεί που επί της ουσίας το χρησιμοποιούν δύο απογεύματα την εβδομάδα. Τίποτα περισσότερο και τίποτα λιγότερο.

Όμως, πέρα από αυτό, υπάρχει ένα θέμα, κύριε Υπουργέ. Όλο αυτό το χρονικό διάστημα που θα παραμείνει κλειστό πού θα καταφεύγουν οι εξυπηρετούμενοι; Πού καταφεύγουν; Στον Καιάδα, δηλαδή στην κοινωνική απομόνωση. Πιθανά κάποιοι να πεθάνουν διότι εκεί πάνε και σοβαρές περιπτώσεις κινητικές κ.λπ., μετά από τραυματισμούς. Ή θα πεθάνουν, λοιπόν, αυτοί οι άνθρωποι ή όσοι φυσάνε τον παρά θα πάνε στα ιδιωτικά κέντρα. Δεν εξηγείται διαφορετικά. Κι εδώ είναι ακριβώς το ότι είναι ένας μύθος ότι μπορεί να συνυπάρξει το δημόσιο με το ιδιωτικό.

Προς αυτήν την κατεύθυνση, αυτή η αδράνεια που παρουσιάστηκε σήμερα πολύ φοβόμαστε ότι θα συνεχιστεί λόγω ανικανότητας της Κυβέρνησης, αλλά και λόγω του ότι θα επικαλείστε και εσείς όπως και οι εταίροι σας έξω την απόκλιση των οικονομικών στόχων, με αποτέλεσμα κάθε φορά να σας βάζουν τη θηλιά στο λαιμό, με τη δική σας αποδοχή. Κατά συνέπεια, αυτή η αδράνεια επί της ουσίας σημαίνει παρθένο έδαφος για την επιχειρηματική δραστηριότητα, δηλαδή στα νύχια των επιχειρηματιών.

Επ’ ευκαιρίας, θα ήθελα να σας πω ότι αυτήν τη δραστηριότητα των ιδιωτικών ομίλων στην υγεία έρχεται να την ενισχύσει η νέα αντιασφαλιστική επίθεση που ετοιμάζει η Κυβέρνησή σας αλλά και μέσω του συγκεκριμένου νομοσχεδίου που ήδη κατέθεσε η Κυβέρνησή σας για την ιδιωτική ασφάλιση, η οποία μεταξύ άλλων θα διευρύνει τις περικοπές των ασφαλιστικών ταμείων στην ιατροφαρμακευτική κάλυψη εξωθώντας τους ασθενείς να καταφύγουν σε αντίστοιχα ιδιωτικά κέντρα και να χρυσοπληρώνουν βέβαια την παροχή υπηρεσιών υγείας.

Όντως, ισχύει αυτό που είπατε, μια συνομολογία ΠΑΣΟΚ και Νέας Δημοκρατίας των προηγούμενων κυβερνήσεων, μιας σιωπηλής αβάντας για την επενδυτική δραστηριότητα του επιχειρηματικού τομέα στον τομέα της αποκατάστασης, ο οποίος γιγαντώθηκε. Ναι, αλλά αυτό συμβαίνει και τώρα. Δεν υπάρχει καμμία ασφαλιστική δικλίδα, ως αποτέλεσμα της πολιτικής που ασκείται, ότι αυτό θα σταματήσει. Και, όντως, τα ασφαλιστικά ταμεία συνεχίζουν να καταβάλλουν νοσήλια 150 ευρώ την ημέρα τουλάχιστον για την αποκατάσταση στον ιδιωτικό τομέα, ο οποίος σε ετήσια βάση απομυζά 50 εκατομμύρια ευρώ για την αποκατάσταση των ασφαλισμένων.

Άρα, κύριε Υπουργέ, είναι πρώτιστης σημασίας ζήτημα να προχωρήσετε άμεσα στην πρόσληψη όλου εκείνου του αναγκαίου προσωπικού, προκειμένου να λειτουργήσει το ΚΕΦΙΑΠ, όχι μόνο στο Ρέθυμνο. Λέτε για το Διαλυνάκειο στο Λασίθι. Το Ηράκλειο δεν έχει ανάγκες; Τα Χανιά δεν έχουν ανάγκες; Ή μήπως πρέπει να καλύπτεται ένα μικρό μέρος από το δημόσιο και όλο το υπόλοιπο να πηγαίνει στα ιδιωτικά κέντρα αποκατάστασης; «Ιδού η Ρόδος ιδού και το πήδημα». Εάν αυτές οι προθέσεις που λέτε έχουν μία αξία, μία βάση, προχωρήστε, λοιπόν, στην υλοποίηση όλων αυτών των μέτρων.

Τα λέμε αυτά, διότι για το Κομμουνιστικό Κόμμα Ελλάδας έχει σημασία να είναι αποκλειστικά δημόσιο, δωρεάν, ενιαίο και καθολικό το σύστημα της υγείας και πρόνοιας, ανεπτυγμένο σε όλες τις βαθμίδες -πρωτοβάθμια, δευτεροβάθμια, τριτοβάθμια- να υπάρχουν δημόσια δωρεάν κέντρα αποκατάστασης και στήριξης των αναπήρων, των χρονίως πασχόντων, των οικογενειών τους και να καταργηθεί κάθε επιχειρηματική δραστηριότητα.

Σε αυτούς τους άξονες πορεύεται το ΚΚΕ και σε αυτούς τους άξονες καλεί και τους εργαζόμενους, τους συνταξιούχους, τους ασφαλισμένους, τους ανασφάλιστους, τα άτομα με ειδικές ανάγκες και με προβλήματα αναπηρίας, να παλέψουν και να διεκδικήσουν προς αυτήν την κατεύθυνση ένα τέτοιο σύστημα υγείας και μέσα σε αυτό το πλαίσιο να λειτουργήσουν και τα κέντρα αποκατάστασης.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, έχουμε κάνει πολλές φορές αυτήν τη συζήτηση. Για άλλη μια φορά θέλω να είμαι κατηγορηματικός. Πολιτικό σχέδιο συρρίκνωσης της δημόσιας περίθαλψης δεν υπάρχει αυτήν την περίοδο στη χώρα. Ίσα ίσα, είναι απόλυτη πολιτική προτεραιότητά μας να ενισχύσουμε το Εθνικό Σύστημα Υγείας, να ενισχύσουμε τις δημόσιες δομές, να αυξήσουμε τη δυνατότητά τους να καλύπτουν τις συσσωρευμένες ανάγκες των ανθρώπων, είτε για την πρωτοβάθμια φροντίδα είτε για την παρακολούθηση την εργαστηριακή, την κλινική είτε για τη νοσηλεία και την αποκατάσταση. Αυτή είναι η πολιτική μας βούληση.

Προφανώς ένα τοπίο βομβαρδισμένο και υπό κατάρρευση δεν μπορεί να μεταμορφωθεί μέσα σε λίγους μήνες. Ήταν συσσωρευμένες οι αρνητικές παρεμβάσεις που είχαν γίνει τα τελευταία χρόνια. Όμως, αυτήν την περίοδο υλοποιείται με σταδιακά βήματα ένα σχέδιο και σταθεροποίησης και αναδιοργάνωσης του συστήματος υγείας, το οποίο θα αποδώσει αισθητή βελτίωση στην καθημερινότητα των δημόσιων νοσοκομείων και των δομών πρωτοβάθμιας φροντίδας μέσα στο 2016.

Έχουμε διορίσει εξακόσιους επικουρικούς γιατρούς, αγαπητέ συνάδελφε, τους τελευταίους μήνες. Έχουμε διορίσει πάνω από εκατό μόνιμους γιατρούς από παλιές κρίσεις που εκκρεμούσαν από το 2010, το 2011 και το 2012. Έχουμε προχωρήσει την πρώτη δέσμη μόνιμου προσωπικού χιλίων περίπου ανθρώπων. Αυτές τις μέρες θα μας φέρει το ΑΣΕΠ τα αποτελέσματα και θα προχωρήσουμε στον διορισμό τους. Προκηρύσσουμε δεύτερη δέσμη δυόμισι χιλιάδων. Θα προκηρύξουμε πεντακόσιες θέσεις ειδικά για τις μονάδες εντατικής θεραπείας, με διετείς συμβάσεις μέσω του ΚΕΕΛΠΝΟ. Έχουμε πάρει έγκριση πράξης υπουργικού συμβουλίου για άλλη μία προκήρυξη πεντακοσίων ογδόντα πέντε θέσεων μη ιατρικού προσωπικού ως επικουρικό προσωπικό.

Αυτά δεν είναι δείγματα γραφής διάλυσης του συστήματος υγείας. Είναι δείγματα γραφής σταδιακής και μελετημένης πολιτικής, με μεθοδικά βήματα και προφανώς στο πλαίσιο των δύσκολων δημοσιονομικών περιθωρίων που υπάρχουν στη χώρα, για να ενισχυθεί η δημόσια περίθαλψη.

Ο ιδιωτικός τομέας δεν καταργείται με διοικητικό τρόπο, αγαπητέ συνάδελφε. Εμείς ενισχύουμε τη δυνατότητα του δημοσίου να ανταποκριθεί στις ανάγκες και με αυτόν τον τρόπο λειτουργικά περιορίζεται η κερδοσκοπική -ας πούμε- παρέμβαση του ιδιωτικού τομέα. Αυτή είναι η άποψή μας.

Επικουρική είναι η λειτουργία του ιδιωτικού τομέα για εμάς. Έχουμε μεροληψία υπέρ της δημόσιας περίθαλψης. Αυτό το σχέδιο υλοποιούμε, επειδή ακριβώς πιστεύουμε ότι σε μία περίοδο που συνεχίζεται η λιτότητα στη χώρα και η επιβάρυνση εξαιτίας της συμφωνίας, πρέπει να υπάρχει κοινωνικό αντιστάθμισμα και αυτό είναι ένα αξιόπιστο δημόσιο σύστημα υγείας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Έχουν διανεμηθεί τα Πρακτικά των συνεδριάσεων της Πέμπτης 15 Οκτωβρίου 2015, της Παρασκευής 23 Οκτωβρίου 2015, της Πέμπτης 29 Οκτωβρίου 2015, της Παρασκευής 30 Οκτωβρίου 2015, του Σαββάτου 31 Οκτωβρίου 2015 και της Δευτέρας 2 Νοεμβρίου 2015 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς τα Πρακτικά της Πέμπτης 15 Οκτωβρίου 2015, της Παρασκευής 23 Οκτωβρίου 2015, της Πέμπτης 29 Οκτωβρίου 2015, της Παρασκευής 30 Οκτωβρίου 2015, του Σαββάτου 31 Οκτωβρίου 2015 και της Δευτέρας 2 Νοεμβρίου 2015 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 11.26΄ λύεται η συνεδρίαση για τη Δευτέρα 11 Ιανουαρίου 2016 και ώρα 18.00΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**